Nyo ibepoi?—Dwi mir 6, 2018\nNyo isomo kilili mandha Otkur ma Wiw m’uwok i kind nindo m’ukadhu ceng’ini eni de? Kenen nyo iromo dwoko wang’ penji m’ulubo e:\nLembe ang’wen ma kani ma copo konyowa kara watund niwer ma ber?\nPi niwer ma ber, ukwayu wacung atira man wamak buku mi wer ubed malu. Ukwayu bende watel yuyo cuu. Man ka wawer, ukwayu wayab dhogwa ma lac; eno biketho wabituc niwer ku dwandwa ma tek.—w17.11, mba. 5.\nLembang’o ma copo wang’u ijo iwi kaka ma juketho i ie adhura mi karingo i Israel, man iwi yo m’ucidho i igi?\nAdhura mi karingo ubino abusiel, man yo m’ucidho i igi ubedo ma leng’ saa ceke. Ebino yot ni janek nitundo kuca nya pio pio m’umbe macero.—w17.11, mba. 14.\nPirang’o jamgony ma Mungu umio utie giramia ma ber m’usagu zoo?\nJamgony upong’o yeny mwa mi kwo nja ku nja, man egonyowa kud i ng’eca mi dubo man tho. Yehova umio Yesu utho piwa ma nwang’u wa judubo, pilembe emaruwa lee dit.—wp17.6-F, mba. 6-7.\nWec ma nwang’ere i Zaburi 118:22 ular uweco nenedi iwi cer pa Yesu?\nJucayu Yesu man jukwere nia etie ngo Masiya, i ng’eye ke junege. Kara edok ‘kidi ma wi gul,’ ugam ukwayu nia ekecer agbele.—w17.12, mba. 9-10.\nKara ng’atini ubed i thekwaru pa Masiya, nyo ugam ukwayere nia ebed kokoro wod ma kayu?\nSaa moko, thekwaru pa Yesu ubed ukadhu kud i bang’ wod ma kayu, re kwa ngo. Ku lapor, Daudi ubino ngo wod Yese ma kayu, re Yesu unyolere i thekwaru pare.—w17.12, mba. 14-15.\nCik mir ukungu ma kani ma romo konyowa i lembe m’uneno leng’kum?\nI the Cik pa Musa, dhanu ma gibino ku kit twoyo moko jubed jukoyogi cen ku dhanu mange. Ng’atu m’umulo kum avu ucikere nijom cuu. Cik ugam ukwayu bende nia juyik ceth i ng’om. Bende, ka junyolo nyathin ma nico, jucikiri nitimo yaa i kume nindo mir abora i ng’ei nyoliri pare, kara rimbe kud ucwir akeca.—wp18.1-F, mba. 7.\nPirang’o etie rac ungo ni Jakristu nimarere gire i kadiri moko?\nWacikara nimaru wedi mwa calu ma wamarara ko giwa. (Mk. 12:31) Bende, ubekwayu cogmon “gimar mondgi ma dhe calu kumgi gigi.” (Ef. 5:28) Re saa moko, mariri gijo copo doko ni awic.—w18.01, mba. 23.\nWaromo timo ang’o kara wateng’ini i thenge mi tipo?\nWacikara niponjo Lembe pa Mungu aketha cwinywa, ninyamu ie man nitio kude i kwo mwa. Wacikara bende niweko tipo maleng’ utel wi paru mwa man adunde mwa, man wacikara niyio kony ma jumange gibemio.—w18.02, mba. 26.\nPirang’o nitio ku nyikaluku pi nineno lembe ma bibino man niewo lembe m’ung’eyere ngo, copo konyowa ngo ning’eyo lembe mi nindo m’ubino?\nThelembe tie dupa, ento ma pire tek utie nia Biblia ukwero kit timo ma kumeno.—wp18.2-F, mba. 4-5.\nWacikara nitimo ang’o ka ng’atu moko ulwong’owa wacidh waliewe?\nKa wayio nia wabicidho, wacikara nicidho calu ma wang’olo. (Zab. 15:4) Wacikara ngo niranyu programne ka macero mbe. Saa moko nyo ng’atu m’ulwong’owa udaru yikere cuu pi tundo mwa.—w18.03, mba. 18.\nUmego ma gitie ku rwom gicopo nwang’u ponji ma kani niai kud i lapor pa Timoteo?\nTimoteo udieng’ cuu pi dhanu mange man eketho tic mi lembanyong’a i kabedo ma kwong’a. Emiere lee pi nitimo tic ma leng’ man etio ku lembe m’eponjo. Emedere niponjere gire man ejengere iwi tipo maleng’ pa Yehova. Judong cokiri ku jumange bende gicopo lubo lapor pare.—w18.04, mba. 13-14.


“Wabibedo wakudi i Paradiso”—Luka 23:43 | Mi ponji\n‘Wabibedo wakudi i Paradiso.’—LK. 23:43.\nWER: 145, 139\nLembang’ola ma Mungu utimo ni Abraham unyutho nenedi nia paradiso bibedo nuti iwi ng’om nindo m’ubino?\nI buku pa Isaya, lembila ma kani m’unyutho nia paradiso bibedo nuti iwi ng’om nindo m’ubino?\nLembang’o m’unyutho nia Yesu karacelo ku jadubo ma juguro i ng’ete, gicidho ngo i Paradiso ndhundhu cing’ ma githo?\n1, 2. Dhanu gitie ku paru ma kani iwi paradiso?\nUMEGO ku nyimego ma dupa gigam giai i ng’om ma tung’ tung’ gicidho i coko ma dit mir adhura i Séoul, i ng’om mi Corée. I ng’ei coko kinde ma dong’ gibedok, umego ma keca gicokiri pi nicikogi. Anyong’a bino negogi lee dit, uketho ju ma pol m’i kindgi giting’o cing’gi malu pi nimothogi ma gibewacu kumae: “Wabinenu i paradiso.” Iparu nia gibino weco iwi paradiso ma kani?\n2 Tin, dhanu gitie ku paru ma tung’ tung’ iwi paradiso. Jumoko giwacu nia paradiso tie lek. Jumange ke wacu nia kaka moko ci ma gibekwo i ie ku mutoro utie paradiso. Ng’atu ma kec ubegobo kan ubin unwang’ere kaka ma cam unyamere i ie copo nwang’u nia eni i paradiso. Dhaku moko con uneno poga ma leng’ ma thiwe upong’ i ie; pogane unyang’e lee uketho eyero kumae: “Meni re paradiso andhandha!” Tin de julwong’o kakeca ne asu nia Paradiso, kadok nwang’u kubang’ oro, pei bepong’ i ie nitundo metre 15 de. Dong’ in ke ibed iparu nia Paradiso tie ang’o? Nyo igeno andhandha nia ebibedo nuti?\n3. Juweco iwi Paradiso wang’ ma kwong’a kakani i Biblia?\n3 Biblia uweco iwi paradiso m’ubedo nuti con, man iwi paradiso ma bibedo nuti nindo m’ubino. Juweco iwi Paradiso wang’ ma kwong’a i buku mi kwong’o mi Biblia, niwacu i Thangambere. I Biblia moko mi Katoliki (Douay Version) ma juloko niai kud i dhok mi Latin, Thangambere 2:8 uwacu kumae: “I acaki Rwoth Mungu uyiko paradiso mir anyong’a, man eketho ng’atu ma nico m’ecwio keca.” (Wan re ma wadhiego rangi ma col.) I dhu Juebrania, juyero nia podho mir Eden. Wec ma nia “Eden” nyutho “anyong’a;” de andha podho maeno ubino kakare mir anyong’a. Ebino leng’ mi tuko ngo, cam upong’ i ie man kwiocwiny ubino nuti i kind dhanu ku lei.—Tha. 1:29-31.\n4. Pirang’o wacopo yero nia podho mir Eden ubino paradiso?\n4 Kinde ma jubeloko giragora mi dhu Juebrania i dhok mi Jugiriki, jutio ku wec mi dhu Jugiriki ma nia pa·raʹdei·sos pi niloko wec mi dhu Juebrania ma jutio ko pi ninyutho “podho.” Buku moko (Cyclopaedia) ma M’Clintock giku Strong gikiewo ukoro nia, ka ng’atu ma weco dhu Jugiriki uwinjo wec ma nia pa·raʹdei·sos, eparu wang’ acel pi podho moko ma lac, ma leng’ ma jugoyo gang’ i kume, m’upong’ ku kwond yen ma cego nying’gi ma beco, ma kulo ma wang’e lero ni ie, man ma tie ku kaka m’udul ruda ku rombe gicopo camu i ie. Korolembe maeno ubekonyowa ninyang’ kamaleng’ nia podho mir Eden ubino andhandha paradiso.—Nen Tha. 2:15, 16.\n5, 6. Pirang’o Adamu giku Eva gidong’ gikwo ngo i Paradiso, man dhanu moko copo penjiri ku penji ma kani?\n5 Yehova uketho Adamu giku Eva i podho ma kumeno, niwacu i paradiso. Re calu ma giworo ngo dwande, gin kud awiya migi de gidong’ gikwo ngo i Paradiso. (Tha. 3:23, 24) Kadok nwang’u dong’ dhanu bino kwo ngo i Paradiso ne de, re ecicopere nia ebedo nuti asu nitundo saa ma pii ma dit uumo ng’om i rundi pa Noa.\n6 Dhanu moko copo penjiri kumae: ‘Nyo Paradiso bibedo nuti kendo iwi ng’om?’ Wacopo ng’eyo nenedi nia ebibedo nuti? Kan itie ku genogen mi kwo ku wedi peri i Paradiso, lembang’o ma copo konyi ning’eyo nia genogen peri tie lek ungo? Nyo icopo koro nia pirang’o wayio nia andha paradiso bibedo nuti i nindo m’ubino?\nLEMBE M’UNYUTHO NIA PARADISO BIBEDO NUTI ANDHA\n7, 8. (a) Mungu utimo lembang’ola ma kani ni Abraham? (b) Copere Abraham uparu nia mugisa ma Mungu ung’olo bibedo kani?\n7 Biblia re ma copo konyowa ninwang’u dwokowang’ penji iwi Paradiso, pilembe etie buku m’uai i bang’ Yehova, m’ucaku the Paradiso ma kwong’a. Kenen lembe ma Mungu uyero ni Abraham m’ubino jarimbe. Eyero nia ebinyayu nyikwaye “calu kwio ma dhu nam.” I ng’eye etimo lembang’ola ma e ma pire tek ni Abraham: “I kodhini thek ceke m’i ng’om binwang’u mugisa; kum iworo dwanda.” (Tha. 22:17, 18) Oro moko i ng’eye, Mungu udok ung’olo lembe ma rom eno ni wod Abraham man ni nyakware de.—Som Thangambere 26:4; 28:14.\n8 Biblia unyutho ngo nia Abraham uparu nia ebicinwang’u mugisa maeno i polo. Pieno, kinde ma Mungu ung’olo nia “thek ceke m’i ng’om” binwang’u mugisa, copere Abraham uparu nia mugisane bibedo iwi ng’om. Nyo eno kende re ma tie lembe ma Biblia uyero, m’unyutho nia paradiso bibedo nuti iwi ng’om?\n9, 10. Mungu ung’olo lembang’o m’unyutho nia paradiso bibedo nuti nindo m’ubino?\n9 Mungu utelo wi Daudi ma nyakwar Abraham nikiewo nia nindo moko “judubo bibedo mbe.” (Zab. 37:1, 2, 10) Ento “ju ma mol gibicamu ng’om ni aba, man gibinyayu mutoro i igi gigi kum dit mi kwiocwiny.” Daudi ular uyero bende kumae: “Won bedopwe bicamu ng’om ni aba, man ebibedo i ie mi nja.” (Zab. 37:11, 29; 2 Sam. 23:2) Iparu nia lembang’ola maeno ubino ku matoke ma kani iwi dhanu ma gibino timo yeny pa Mungu? Andha, lembang’ola maeno uketho gigeno nia nindo moko, weg bedopwe kendgi re ma gibikwo iwi ng’om, man ng’ombe bidoko kendo ni paradiso calu podho mir Eden.\n10 I kind oro ma dupa, Juisrael ma pol ma gibino paru nia gibeworo Yehova giweko nitimo ire, man giweko thier mandha. Pieno, Mungu uweko jurumony mi Babeli ubin uyakugi, unyotho ng’om migi man udwoke ni uvuru, man gimaku ju ma pol gidok kugi i Babeli. (2 Kei. 36:15-21; Yer. 4:22-27) Ento jubila pa Mungu gilar giewo nia i ng’ei oro 70, dhanu pare gibidwogo i ng’om migi. Lembilane ugam utimere de andha. Re lembila maeno ubeponjo iwa lembe moko tin eni de. Kinde ma wabiweco iwi moko, kenen kite ma gibekonyo kowa nigeno nia andha paradiso bibedo nuti iwi ng’om.\n11. Isaya 11:6-9 upong’o nenedi i rundi ma con, ento asu wacopo penjara ku penji ma kani?\n11 Som Isaya 11:6-9. Mungu ular uyero nikadhu kud i bang’ jabila Isaya nia kinde ma nyithindho mir Israel gibidok i ng’om migi, gibikwo ku kwiocwiny. Dhanu bibedo mbe ku lworo i kindgi man gibilworo ngo lei ma kwiny de. Aradu ku ju m’uteng’ini zoo gibibedo museme. Nyo eno uketho ibepoi ungo i kum kwiocwiny m’ular ubino i podho mir Eden? (Isa. 51:3) Isaya ular uewo bende nia ng’om zoo ‘bibedo pong’ ku ng’eyong’ec pa Yehova, calu pii umo ng’om,’ ento ng’om mir Israel kende ngo. Lembe maeno bitimere awene? M’umbe jiji, ebitimere i nindo m’ubino.\n12. (a) Juisrael ma gidwogo kud i Babeli ginwang’u mugisa ma kani? (b) Lembang’o m’ubenyutho nia Isaya 35:5-10 bipong’o bende i nindo m’ubino?\n12 Som Isaya 35:5-10. I verse maeni de Isaya uewo kendo nia lei kunoke dhanu bisendo ngo nyithindho mir Israel ma gibidwogo kud i Babeli. Eyero bende nia ng’om migi bicego cam lee dit, pilembe pii bibedo kakare ceke, calu m’ubino i podho mir Eden. (Tha. 2:10-14; Yer. 31:12) Nyo lembila maeno upong’o i nindo mi nyithindho mir Israel kende? Kan ineno ma ber, lembila maeno uyero bende nia abinga, weg abala man bende udhing’ gibikei. Lembe maeno utimere ngo ni nyithindho mir Israel ma gidwogo kud i Babeli. Ento Mungu ubino nyutho nia ebikeyo remo ceke i nindo m’ubino.\n13, 14. Isaya 65:21-23 upong’o nenedi kinde ma nyithindho mir Israel gidwogo kud i Babeli, ento thengene ma kani ma bipong’o i nindo m’ubino? (Nen cal mir acaki.)\n13 Som Isaya 65:21-23. Kinde ma nyithindho mir Israel gidwogo i ng’om migi, ginwang’u ngo udi ma beco man podho ma dong’ jufuro kadi podho mir ulok de. Ento Mungu umio mugisa igi, uketho lembe uwotho igi ma ber. Kepar pi mutoro ma gibino ko kinde ma gicaku bedo i udi ma beco ma gigiero, man kinde ma gicaku camu cam ma beco ma gifuro!\n14 Nimakere ku lembila maeni, nindo mwa bibedo “calu nindo mi yen.” Yen moko kwo oro ma swa. Ento kara dhanu ukwo oro ma lee kumeno, ubekwayu nia remo ubed umbe. Bende, ka gibekwo ku kwiocwiny, i kabedo ma ber calu ma Isaya uyero, etie cuu dit, andhandha nwang’u gin’i paradiso. M’umbe jiji lembila maeno bipong’o!\nLembang’ola ma Yesu utimo pi Paradiso bipong’o nenedi? (Nen udukuwec mir 15, 16)\n15. Buku pa Isaya ugam unyutho pi mugisa ma kani?\n15 Kepar kite ma lembang’ola ma waweco i wigi unyutho ko kamaleng’ nia paradiso bibedo nuti nindo m’ubino. Ng’om zoo bipong’ ku dhanu ma Mungu mio mugisa i wigi. Lei ma kwiny, man dhanu ma timojo rac bibedo mbe. Abinga, udhing’, man weg abala gibikei. Dhanu bigiero udi migi gigi man gibifuro cam migi gigi. Gibikwo oro ma dupa nisagu yen. Andhandha, Biblia tie ku lembe dupa m’ubenyutho nia paradiso bibedo nuti andha. Re dhanu moko ma wabed waweco kugi romo wacu nia lembila maeno ubenyutho ngo nia paradiso bibedo nuti iwi ng’om. Dong’ icopo yero ang’o ni dhanu ma kumeno? Thelembe ma kani m’uketho igeno nia andhandha paradiso bibedo nuti iwi ng’om? Yesu ma tie ng’atu ma dit nisagu zoo unyutho iwa thelembene.\nIBIBEDO I PARADISO!\n16, 17. Yesu uweco pi Paradiso i saa ma kani?\n16 Kadok nwang’u Yesu udubo ngo de, re jung’olo tho i wie, man jugure iwi yen karacelo ku judubo ario kun ku kun i ng’ete. Acel m’i kindgi ugam unyang’ nia Yesu utie rwoth, pieno ewacu ire kumae: “Yesu, poi pira kan imondo i Ker peri.” (Lk. 23:39-42) Lembang’ola ma Yesu utimo ni jadubo maeno umulo kum kwo peri mi nindo m’ubino de. Enwang’ere i Luka 23:43. Juloko verse maeno i ayi ma tung’ tung’. Dhanu moko ma timo sayusac iwi lembe mi Biblia giyero nia i dhok mi Jugiriki, wec ma jutio ko i verse maeno thelembene tie, “abewacu iri nia tin wabibedo wakudi i Paradiso.” Ento dhanu moko giyero nia thelembe mi verse maeno tie kumeno ngo. Dong’ Yesu umito yerang’o kinde m’etio ku wec ma nia “tin?”\n17 I dhok ma pol ma juweco tin, jutio kud alama i wec man jubed juloko ayi mi pangu wec pi nikonyo dhanu unyang’, man pi nidwoko wec udok yot. Ento i gor ma kwong’a mi dhu Jugiriki, jubed jutio ngo akeca kud alama. Pieno wacopo penjara kumae: Nyo Yesu umito yero nia, “abewacu iri nia tin wabibedo wakudi i Paradiso”? Kunoke nyo emito yero nia, “tin abewacu iri nia wabibedo wakudi i Paradiso”? Julok dhok giloko wec maeno nimakere ku kite ma ginyang’ ko i lembe ma Yesu umito yero, man i Biblia ma tin jubetio ko de, icopo nwang’u ayi lok ario maeno zoo.\n18, 19. Ang’o ma copo konyowa ninyang’ i lembe ma Yesu umito yero?\n18 Enre kepoi pi lembe ma Yesu uyero ni julubne pi tho pare. Ewacu kumae: “Wod dhanu de bibedo kumeno ceng’ adek ku dieworne de i adunde ng’om.” Bende eyero kumae: “Jubimio Wod dhanu i cing’ dhanu: e gibinege, man i ceng’ mir adege ebicer.” (Mat. 12:40; 16:21; 17:22, 23; Mk. 10:34) Jakwenda Petro ukoro nia lembe maeno utimere de kumeno. (Tic. 10:39, 40) Pieno, Yesu giku jadubo gicidho ngo ndhundhu i Paradiso i nindo ma githo i ie. Biblia uyero nia Yesu ubino i “Hadeya” niwacu i liel pi nindo adek, nitundo ma Mungu ucere ko.—Tic. 2:31, 32. *\n19 Pieno, wec ma Yesu uyero nia, ‘andhandha awacu iri tin,’ ubino kende kende ayi m’enyutho ko pi lembang’ola m’etimo ni jadubo m’ubino i ng’ete. Etie ayi ma dhanu ubed uweco ko kadok i rundi pa Musa bende. Ku lapor, nindo moko Musa uwacu kumae: “Lembe maeni, m’ang’olo iri tin, bibedo wi adundeni.”—Poi. 6:6; 7:11; 8:1, 19; 30:15.\n20. Girang’o m’unyutho nia kite ma wanyang’ ko i wec pa Yesu utie cuu?\n20 Jalok Biblia moko m’i kabedo ma Yesu ugam ukwo i ie uyero nia, “i verse maeni, juketho nwoc iwi wec ma nia ‘tin’ pieno ubekwayu jusome kumae: ‘Andhandha ayero iri tin, wabibedo wakudi i Paradiso.’ Etimo lembang’ola cing’ nica, re ebipong’e i ng’eye.” Jalok Bibliane umedo bende nia, eno tie kite ma dhanu beweco ko kuca, m’unyutho nia ng’atini copo timo lembang’ola ceng’ moko, re kokoro nindo moko ebipong’e. Biblia moko (Syriac version) ma juloko yor i oro 1600 uyero kumae: “Amen, abeyero iri tin nia kuda ibibedo i Podho mir Eden.” Lembang’ola maeno ubetielo cwinywa ceke.\n21. Ang’o m’ubenyutho nia jung’io ngo jadubo ma juguro i ng’et Yesu pi nicikwo i polo?\n21 Paradiso ma Yesu uweco pire ku jadubo m’ubino i ng’ete, ubino ngo paradiso ma bibedo i polo. Ang’o m’ubenyutho lembuno? Thelembe acel utie nia, jadubo maeno ugam ung’eyo ngo nia Yesu utimo lembariba ku jukwenda pare ma gigwoko bedoleng’ migi nia gibibimo karacelo kugi i polo. (Lk. 22:29) Bende, jadubo maeca ulimo de ngo batizo. (Yoh. 3:3-6, 12) Pieno, ubenen kamaleng’ nia jung’io ngo jadubo maeno pi nicidho i polo. Kinde ma Yesu ung’olo ire lembe maeno, ma jiji mbe ebino weco iwi paradiso ma bibedo iwi ng’om. Oro moko i ng’eye, jakwenda Paulo uneno ginmawokiwang’ moko; i ginmawokiwang’ne, eneno ng’atu moko ma ‘juting’o malu i paradiso.’ (2 Kor. 12:1-4) Tung’ ku jadubo ma juguro i ng’et Yesu, jung’io Paulo ku jukwenda mange ma gigwoko bedoleng’ migi pi nicibimo i Ker mi polo karacelo ku Yesu. Re nyo Paulo ubino weco bende iwi Paradiso ma bibedo iwi ng’om? * Nyo in de icopo bedo i ie?\nICOPO BEDO KU GENOGEN MA KANI?\n22, 23. Iromo bedo ku genogen ma kani?\n22 Poi nia ubimo Daudi uyero ya nindo moko “won bedopwe bicamu ng’om ni aba.” (Zab. 37:29; 2 Pet. 3:13) Daudi ubino weco pi nindo ma dhanu ceke ma gibikwo iwi ng’om gibiworo ie cik pa Mungu. M’umedo maeno, lembila ma nwang’ere i Isaya 65:22 uyero kumae: “Calu nindo mi yen ubedo, e nindo mi dhanu para kumeno.” Eno ubenyutho nia dhanu ma gibitimo ni Yehova i ng’om ma nyen, gibikwo pi oro ma swa. Nyo in de icopo geno lembe maeno? Eyo, pilembe nimakere ku Lembanyutha 21:1-4, Mungu bimio mugisa ni dhanu, man acel m’i kind mugisane utie nia “tho bibedo nuti kendo ngo.”\n23 Biblia unyutho lembe ngbeng’ ngbeng’ iwi Paradiso. Adamu giku Eva gibayu rwom mi kwo rondo ku rondo i Paradiso, ento ng’om bidoko kendo ni paradiso. Calu ma Mungu ung’olo, ebimio mugisa ni dhanu m’iwi ng’om. Daudi uyero nia ju ma mol ku weg bedopwe gibicamu ng’om ni aba man gibibedo i ie mi nja. Lembila mi buku pa Isaya ubekonyowa nikuro kud ava nindo maeno ma wabikwo i ie ku mutoro iwi ng’om ma leng’ m’udoko ni paradiso. Lembe maeno bitimere awene? Ebitimere kinde ma lembang’ola ma Yesu utimo ni jadubo ca bipong’o. In de icopo bedo i Paradisone. I saa maeca, lembe m’umego ku nyimego giyero i ng’ei coko ma dit m’utimere i Corée bigam pong’o andha: “Wabibenu i Paradiso!”\n^ par. 18 Profeser Marvin Pate uwacu nia dhanu ma pol ma timo sayusac iwi Biblia giyero nia kinde ma Yesu utio ku wec ma nia “tin,” emito yero nia ebicidho i Paradiso cing’ m’etho nica ci. Profeser Pate umedo nia paru maeno urombo ngo ku lembe mange ma Biblia unyutho. Ku lapor, Biblia ukoro nia i ng’ei ma Yesu utho, etimo nindo moko i liel, kan i ng’eye ecer ecidho i polo.—Mat. 12:40; Tic. 2:31; Rum. 10:7.\n^ par. 21 Nen “Penji mi jusom” i Otkur ma Wiw maeni.


Yesu umio ponji iwi timo kisa | Kwo pa Yesu\nWIC MI 64\nPire tie tek nitimo kisa\nJUCOPO TIMO KISA WANG’ ABIRO?\nLAPOR PA JAMIRU M’UTIMO NGO KISA\nPetro uai uwinjo lembe ma Yesu ukoro iwi kite mi daru thubiri ikindjo m’umbe niroyo jumange. Re ebemito ekeng’ei nia juromo timo kisa wang’ adi tap.\nPieno epenjo Yesu kumae: “Rwoth, umira bidubo wang’ adi ira, m’awek ire woko? kadok wang’ abiro?” I rundi maeca, judong dini moko gibed giponjo nia ng’atini copo weko lembe ni wadi nitundo wang’ adek. Pieno Petro uparu nia kan etimo kisa “wang’ abiro” eca nwang’u dong’ etimo wang’ lee nisagu zoo.—Matayo 18:21.\nRe i ponji pa Yesu, eweco ngo kadok nyanok de iwi paru mi kwanu wend kosa ma jumange timo iwa. Pieno, etwinyo paru pa Petro kumae: “Awacu iri ngo kumae, cil wang’ abiro, ento kumae, cil wang’ pier abiro wi abiro.” (Matayo 18:22, NWT) I kite mange, Yesu umito yero nia ajiki mi weko lembe umbe. Pieno, Petro ucikere ngo nikwanu nia ukwayu ewek lembe wang’ adi ni umin.\nPi ninyutho nia Petro man jumange bende gicikiri nitimo kisa, Yesu ugam umio lapor pa jamiru moko m’utimo ngo kisa ni wadi calu ma rwoth pare utimo ire. Rwoth maeno umito ekwan wel banja ma jumiru pare ucikiri niculo ire. E jukelo jamiru moko ibang’e ma tie ku banja ma lee dit mi talanto 10 000 [Denarii milioni 60]. Rieko m’ecopo culo ko deni maeno de dong’ umbe. Pieno, rwoth pare ung’olo nia julwore ku dhaku kud awiya ku piny pare ceke. Kinde ma jamiru eno uwinjo kumeno, epodho arieba wang’e i the tiend rwoth pare man epaku dhoge ire kumae: “Rwoth, twi cwinyi i kuma, man abiculo iri ceke.”—Matayo 18:26.\nKisa umaku rwoth i kume, pieno eweko ire thwo banja ma lee maeno pet. Saa ma jamiru maeno udok, ewok enwang’u jamiru wadi ma tie ku banja pare denarii 100 kende. Eng’wenyo dwand jamiru wadine man ecaku nideye m’ebewacu ire kumae: “Cul wang’ banja [para].” E jamiru ma jubedeyone upodho piny i the tiend wadi man epaku dhoge ire kumae: “Koitwi cwinyi i kuma do, man abiculo iri.” (Matayo 18:28, 29) Re wi jamiru maeno uwil nia rwoth pare utimo ire kisa man nwang’u en de ukwayu elub lapor pa rwoth pare. Ento eting’o jamiru wadi ma tie ku banja pare ma nyanok mandha man ecidh ebole i kol nitundo ebiculo banjane.\nYesu udok ukoro nia, kinde ma jumiru mange gineno kite ma jamiru ma juweko ire banja ubesendo ko wadi ku kwarcwinye, gicidh gidwoko lembene ni rwoth. Kwinyo ulund umaku rwoth, e eketho jukelo jamiru maeno ma cwinye rac man ewacu ire kumae: “In i jatic ma rac, aweko banja maeno ceke iri, kum ipaku dhogi ira: in ke emaku ngo itim ku ngisi kum jatic wedu, cil calu atimo ku kisa i kumi?” E emio jamiru maeno ma kisa mbe i ie ibang’ jukur dhu kol nitundo en de ebiculo sente pa rwoth ma ni ie tup. Yesu udolo dhu wec kumae: “E Vwa m’i polo bende bitimo iwu kumeno, tek wuweko kier mir umego woko ngo kubeng’wu kubeng’wu ku i adundewu.”—Matayo 18:32-35.\nLapor maeno ubeponjowa lee mandha iwi timo kisa! Mungu uweko iwa banja ma lee dit mi dubo ma jucopo pimo ngo nyanok de ku kosa ma Jukristu wadwa betimo iwa, kadok nwang’u ebed rukani. Bende, Yehova betimo iwa kisa wang’ acel kende ngo, ento wang’ ma kwanere ngo. Dong’ wan ke nyo wacopo timo ngo kisa ni umego mwa wang’ dupa kadok nwang’u lembe ni iwa i kume? Calu ma Yesu uponjo iwi got, Mungu biweko iwa “banja mwa, calu wan bende waweko mi jubanja mwa.”—Matayo 6:12.\nAng’o m’ucwalu Petro nipenjo penji iwi timo kisa ni umin, man pirang’o enwang’u nia ka jutimo kisa wang’ abiro eca nwang’u dong’ jutimo wang’ lee dit?\nTung’ tung’ ang’o ma tie ikind lembe ma rwoth utimo ni jamiru m’ukwayu kisa ibang’e, ku lembe ma jamiru marom eno udok utimo ikum wadi?\nLapor ma Yesu umaku ubemio iwa ponji makani?


Telowic pi coko m’i kind yenga\nSOM I DHOK MI Abkhaze Acoli Adja Afrikaans Ahanta Albanais Allemand Altaï Alur Amharique Anglais Arabe Arménien Assamais Ateso Attié Aymara Azéri Azéri (cyrillique) Bachkir Baoulé Bas allemand Basque Bassa (Cameroun) Batak (toba) Bengali Bichlamar Bikol Birman Boulou Bulgare Bété Cakchiquel Cambodgien Catalan Cebuano Changana du Mozambique Chavacano Chichewa Chin Haka Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitumbuka Chokwe Chol Chopi Chuabo Coréen Croate Créole de Maurice Créole des Seychelles Créole du Bélize Créole d’Haïti Dangme Danois Digor Douala Edo Efik Espagnol Fante Fidjien Finnois Fon Frafra Français Ga Galicien Garifuna Goun Grec Groenlandais Guarani Gujarati Géorgien Hiligaynon Hindi Hongrois Hébreu Iban Ibanag Ichinamwanga Icibemba Igbo Iloko Indonésien Islandais Isoko Italien Japonais Kabye Kachin Karen sgaw Kazakh Kekchi Kikamba Kikaonde Kikongo Kiluba Kimbundu Kirghiz Kiribati Kirundi Kisonge Kongo Kurde kurmanji Kwangali Kwanyama Langue des signes allemande Langue des signes brésilienne Letton Lhukonzo Lingala Lituanien Lolo Lomwe Luganda Lunda Luo Luvale Macédonien Makua Malay Malayalam Malgache Maltais Mam Mambwé-Lungu Manyawa Marathi Maya Mazatèque de Huautla Mbunda Miskito Mixe Mixtèque (Guerrero) Mizo Mongol Mooré Nahuatl (Guerrero) Nahuatl (Nord de Puebla) Nahuatl (central) Ndau Ndonga Ndébélé Ndébélé (Zimbabwe) Ngabere Ngangela Norvégien Nyaneka Nyanja Nyungwe Nzema Néerlandais Népali Okanisi Okpe Oriya Oromo Ossète Otomi (vallée du Mezquital) Otètèla Ourdou Ouzbek Ouïghour (cyrillique) Pangasinan Papiamento (Curaçao) Pendjabi Persan Pidgin salomonien Polonais Portugais Portugais (Portugal) Quechua (Bolivie) Quechua (Chimborazo) Quechua (Imbabura) Quiché Rarotongan Romani (Serbie) Ronga Roumain Russe Samoan Sango Sena Serbe Serbe (romain) Sesotho (Afrique du Sud) Sesotho (Lesotho) Shona Sidama Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Tahitien Tajiki Tamoul Tandroy Tankarana Tarascan Tatar Tchèque Thaï Tigrinya Tiv Tlapanec Tojolabal Tongien Totonaque Tshwa Tsonga Tswana Turc Twi Tzeltal Tzotzil Télougou Tétoum Dili Ukrainien Urhobo Uruund Valencien Venda Vezo Vietnamien Waray-Waray Wayuunaiki Xhosa Yacouba Zandé Zapotèque (Lachiguiri) Zapotèque (de l’isthme) Zoulou dhu Kabuverdianu Éwé\nTelowic pi coko mi Kwo man tic mwa mi Jukristu\nLembe ma nwang’ere i ie\nWec mi caku program\nWec mi dolo dhu program\nLiew pa jaliew mi twodiri\nYenga mi coko ma dongo\nYenga mi Poi pi tho pa Yesu\nJanen wi coko mi Kwo man tic\nJawikom mi coko mi Kwo man tic\nJatel wi tic mi guriri mi judong cokiri\nJamii juk ma jakony\nOt somo m’ameda\n1. Pi nitimo coko mi Kwo man tic mwa mi Jukristu, jubilubo lembe ma junyutho i Buku mi coko mi Kwo man tic mwa mi Jukristu, man telowic ma nwang’ere iwi karatasi maeni. Jubikwayu i bang’ jurwei lembanyong’a ceke nia gibed ayika nitimo thengponji ma jumio ni awiya mi somo. Jumange ma gibedikiri cuu ku cokiri man ma giyio ponji mi Biblia gicopo bende nidikiri i somo maeno, ka gibekwo nimakere ku cik mir ukungu ma Jukristu gibelubo.—be-SW mba. 282.\n2. Wec mi caku program: Kud ekadh dakika 3. Kubang’ yenga, coko bibecaku ku wer man rwo. I ng’eye, jawikom mi coko mi Kwo man tic, biyero wec ma bimio ava mi lubo program i kum dhanu; ebiketho bende peko iwi penji ma nwang’ere i Karatasi mi dwokowang’ penji i coko mi Kwo man tic.\n3. Lonyo ma nwang’ere i Lembe pa Mungu:\nKorolembe: Dakika 10. Thiwiwec man bende paru ario kunoke adek ma dongo dongo ma jubiweco i wigi, nwang’ere i Buku mi coko mi Kwo man tic. Jadit cokiri kunoke jakony tic m’uromo re ma bimio korolembe maeni. Ka jupangu nia i thenge mi som mi Biblia ma kubang’ yenga, jubicaku ku som mi buku ma nyen mi Biblia, jubilar neno video mi wec mir acaki iwi bukune. Jakorlembe binyutho kite ma lembe mi videone urombo ko ku thiwiwec mi korolembe pare. Re, ecikere nitimo kero niweco iwi lembe ceke ma dongo dongo ma junyutho i buku mi coko. Bende, ka saa nuti, ebiweco iwi cal man lembe ma dongo dongo mi giragora, ma juketho pi nikoro cuu lembe ma jubeweco i wie.\nWagol lonyo mi tipo i Lembagora: Dakika 8. Thenge maeni bibedo penji ku dwokowang’e m’umbe wec mir acaki man mi dolo dhoge. Jadit cokiri kunoke jakony tic m’uromo re ma bitime. Ecopo neno en nia jutim dakika adi adi iwi penjiman nimakere ku yeny mi cokiri. Ento ebipenjo juwinj ku penji ang’wen ceke. Bende, ecopo ng’io nia kubang’ verse ma juketho i acaki mi penji ario ma kwong’a, jusomgi zoo kunoke jusom moko kende. Dwokowang’ penji pa ng’atuman ucikere ngo nikadhu segond 30.\nSom mi Biblia: Kud ekadh dakika 4. Umego re ma bitimo thenge maeni. Ecikere kende kende nisomo giragora ma jumio ire, m’umbe niroyo wec moko i wang’ somne kunoke i ng’eye. Jawikom mi coko bitimo kero nikonyo awiya mi somo ma jubimio igi thenge maeni, gibed gisom piny tap tap, i kite ma junyang’ i ie terere, i kite m’ubemol ma ber, giketh peko iwi wec ma dongo dongo, giwoth beloko dwandgi, giyom i ayi m’ubekwayere man gisom piny i ayi ma giweco ko nja.\n4. Miiri zoo i tic mi rweyo lembanyong’a: Kud ekadh dakika 15. Juyiko thengcoko maeni pi nikonyo jurwei ceke kara ging’ii ma ber i tic mi lembanyong’a, gimed bodho migi i tije man i ponji. Awiya mi somo ma jumio igi thengponji mi rombo ma kwong’a man liew, gibiyikiri nimakere ku kite ma waromo weco ko ku dhanu, ma nwang’ere i mbaya mi 1 mi Buku mi coko mi Kwo man tic. Jurwei gicopo ng’io ka nyo gibitio ku girasoma kunoke video moko mi sanduku mi jamtic mi ponjo Biblia ku dhanu kunoke ngo. Buku mi coko mi Kwo man tic bibenyutho nia thengponji pa nyathin mi somo utim dakika adi, man i saa moko, ebibemio telowic mange m’ukwayu julubi. Awiya mi somo gicikiri ngo nimedo paru mange kende kende pi nipong’o saa migi m’udong’. Lanyuth ma juyiko ma ber copo thum tap i saane kunoke i wang’e nyanok. Kan ukwayere, judong cokiri bende copo timo thengponji mir awiya mi somo.\nVideo iwi kite ma waromo weco ko ku dhanu: I dwiman kubang’ yenga, jubibenyutho video iwi kite ma waromo weco ko ku dhanu man jubibeweco i wigi. Videone bibenyutho rombo ma kwong’a, liew ma kwong’a, man liew mir ario. Jawikom mi coko mi Kwo man tic re ma bibetelo thenge maeni.\nRombo ma kwong’a: Jucopo mio thenge maeni ni umego kunoke ni nyamego. Ka jumio thengene ni umego, jawinj pare bibedo umego kunoke wat pare, ka jumie ni nyamego ke, jawinj pare bibedo nyamego kunoke wat pare. Nyathin mi somo ku jawinj pare gicopo ng’io nicungo acunga kunoke nibedo abeda. Gibitio kud ayi moth ma dhanu ng’iyo ko i beng’wu. Jubitimo thengponji maeni nimakere ku kite ma waromo weco ko ku dhanu.\nLiew ma kwong’a: Jucopo mio thenge maeni ni umego kunoke ni nyamego. Jawinj p’umego ucikere ngo nibedo nyamego, man jawinj pa nyamego de ucikere ngo nibedo umego. (km-F 5/97 mba. 2) Nyathin mi somo ku jawinj pare gicopo ng’io nicungo acunga kunoke nibedo abeda. Nyathin mi somo binyutho lembe ma jucopo yero kinde ma judok liewo ng’atu moko m’ufoyo ku lemandha i rombo ma kwong’a. Jubitimo thengponji maeni nimakere ku kite ma waromo weco ko ku dhanu, ma nwang’ere i Buku mi coko mi Kwo man tic.\nLiew mir ario: Jucopo mio thenge maeni ni umego kunoke ni nyamego. Jawinj p’umego ucikere ngo nibedo nyamego, man jawinj pa nyamego de ucikere ngo nibedo umego. (km-F 5/97 mba. 2) Nyathin mi somo ku jawinj pare gicopo ng’io nicungo acunga kunoke nibedo abeda. Nyathin mi somo binyutho lembe ma jucopo yero kinde ma judok liewo ng’atu moko m’ufoyo ku lemandha i liew ma kwong’a. Jubitimo thengponji maeni nimakere ku kite ma waromo weco ko ku dhanu.\nPonji mi Biblia: Jucopo mio thenge maeni ni umego kunoke ni nyamego. Jawinj p’umego ucikere ngo nibedo nyamego, man jawinj pa nyamego de ucikere ngo nibedo umego. (km-F 5/97 mba. 2) Nyathin mi somo ku jawinj pare gicopo cungo acunga kunoke gicopo bedo abeda. Thenge maeni binyutho ponji mi Biblia ma dong’ ubemedere. Pire tie tek ungo nia nyathin mi somo ucak ku wec mi mondo i ponji man edar ku wec mi dolo dhu ponji, ento ecopo timo kumeno tekene jumio nia etii ku bodho maeno mi ponji. Pire tek ungo nisomo ku dwal ma tek udukuwec ceke ma junyutho, re ka jung’io nisome de rac ungo. Jucikiri niketho peko iwi bodho mi ponji.\nKorolembe: Jubimio thengponji maeni ni umego man ebitime ni korolembe i wang’ cokiri.\n5. Kwo mi Jukristu: Thenge maeni bicaku ku wer. I ng’eye dakika 15 m’ulubo bibedo ku thiwiwec acel kunoke ario ma bikonyo juwinj nitio ku Lembe pa Mungu i kwo migi. Tekene junyutho ngo ng’atu m’ukwayu jumii ire thenge maeno, jucopo miogi ni judong cokiri kunoke ni jukony tic m’uromo. Ento jucikiri nimio yeny mi cokiri ni jadit cokiri.\nPonji mi Biblia mi cokiri: Dakika 30. Jucikiri nimio thenge maeni ni jadit cokiri m’uromo. (Ka wend judong cokiri utie nok, jucopo tio bende ku jukony tic m’uromo, kan ukwayere.) Guriri mi judong cokiri bing’io nia ng’a m’uromo nitelo wi Ponji mi Biblia mi cokiri. Umego ma jung’io gicikiri nitelo wi ponjine cuu man nidare i saa ma juketho, niketho nwoc iwi giragora ma pigi tek man nikonyo ng’atuman unen kite m’ecopo tio ko ku lembe ma juponjo. Gibinwang’u paru ma bikonyogi nitelo wi ponjine ka gisomo telowic ma jumio iwi kite mi telo wi ponji mi Otkur ma Wiw. Ka copere, kubang’ yenga jubibetio kud umego ma tung’ tung’ pi nitelo wi ponjine man pi nisomo udukuwec. Ka jawikom mi coko mi Kwo man tic ukwayu nia jujwig saa mi ponji maeno, umego m’ubetelo wie bineno nia ejwige nenedi. Ecopo ng’io nia kud jusom udukuwec moko.\n6. Wec mi dolo dhu program: Kud ekadh dakika 3. Jawikom mi coko mi Kwo man tic, bidok iwi lembe moko ma pigi tek ma juai juponjo i coko, man bende penji ku dwokowang’e ma nwang’ere i Karatasi mi dwokowang’ penji i coko mi Kwo man tic. Ecikere bende ninyutho lembe moko ma jubiweco i wie i yenga m’ulubo, man ecopo nyutho penji ma jubidwoko wang’e ma cen. Ka saa nuti, ecopo nyutho nying awiya mi somo ma jumio igi thengponji pi yenga m’ulubo. Ka junyutho ngo telowic mange m’ukoc, i saa maeni mi dolo dhu program, jawikom bisomo atwong’a man barua moko ci m’ukwayu jusom. Atwong’a ma nja, calu ve yub mi rweyo lembanyong’a man program mi ketho leng’o, jubitwong’ogi ngo niai kud iwi bop, ento jubimwonogi i kor bau mi lembang’eya. Ka saa ma jupangu pi dolo dhu program copo romo ngo pi somo atwong’a kunoke barua moko, jawikom bikwayu umego ma gitie ku thengponji i thengcoko mi Kwo mi Jukristu, gijwig saa mi thengponji migi. (Nen udukuwec mir 5 ku mir 9.) Jubidaru coko ku wer man rwo.\n7. Miiri zoo i somo piny man i ponji: Niai i yenga mi nindo 7, dwi mi 1, 2019, jawikom mi coko mi Kwo man tic ucikere nitio ku nyathibuku Somo piny man ponji pi nifoyo awiya mi somo man nimio igi juk. Nyathinman mi somo ucikere nitio ku bodho mi ponji ma nwang’ere i thum mi thengponji ma jumio ire i Buku mi coko mi Kwo man tic. Bodhone nwang’ere i ayi ma e ( ). I yenga mi caku pa dwi, jawikom mi coko mi Kwo man tic biweco karacelo ku juwinj iwi ponji acel mi nyathibuku Somo piny man ponji. Thenge ma thiwie tie “Lub mediri peri” i nyathibukune, juyiko kara awiya mi somo re m’utii kude; jawikom mi coko bikiewo ngo ie en.\n8. Juk: Ka nyathinman mi somo udaru thengponji pare, jawikom mi coko mi Kwo man tic bitio ku dakika acel kumeni pi nifoye man nimio ire juk m’ujengere iwi nyathibuku Somo piny man ponji. I wang’ ma fodi nyathin mi somo utimo ngo thengponji pare, jawikom binyutho ngo bodho m’ebitio ko. Ento, ka nyathin maeno mi somo udaru thengponji pare, jawikom biyero wec moko pi nifoye, man i ng’eye, ecopo nyutho bodho mi ponji ma nyathin ne utio ko. Ebinyutho thelembe m’uketho etimo thenge pare cuu, kunoke ebikoro i ayi ma ber nia pirang’o ukwayu eketh wie kilili iwi bodho maeno. Jawikom copo weco bende iwi bodho mange mi ponji ma nyathin ne utio ko man m’eneno nia copo bedo ku kony ni nyathin mi somo kunoke ni juwinj. Ecopo mio juk mange m’ujengere iwi nyathibuku Somo piny man ponji kunoke iwi buku Shule ya Huduma, i ang’et nyanok i ng’ei coko kunoke i saa mange. Ecopo mio juk maeno iwi bodho mi ponji m’etio ko kunoke iwi bodho mange.—Som udukuwec mir 13 ku mir 16 m’unyutho tic pa janen wi coko mi Kwo man tic, man tic pa jamii juk ma jakony.\n9. Saa: Thenge moko mbe m’ucikere nikadhu saa, kadok juk pa jawikom mi coko de. Ka saa romo, jawikom bikwayu ku riekowang’ nia nyathin mi somo ujig wec. Tek jumange gikadhu saa i thenge mange mi coko, jamii juk ma jakony ucikere nimio igi juk i ang’et. Coko ceke, uketho i ie wer ku rwo zoo, bitimo saa 1 ku dakika 45.\n10. Liew pa jaliew mi twodiri: I yenga ma jaliew mi twodiri ubeliewo i ie cokiri, program bikadhu calu ma junyutho i Buku mi coko mi Kwo man tic. Ento, jubiwilo Ponji mi Biblia mi cokiri ma nwang’ere i thengcoko Kwo mi Jukristu, ku korolembe mi tic ma jaliew mi twodiri bimio pi dakika 30. I wang’ korolembene, jawikom bidok iwi lembe ma juai juponjo, ebinyutho lembe mi program mi yenga m’ulubo, ebimio atwong’a man ebisomo bende barua m’ukwayere. I ng’eye, ebinyutho thiwi korolembe pa jaliew mi twodiri man ebiweko ire kaka. I ng’ei korolembe mi tic, jaliew mi twodiri bidolo dhu coko ku wer m’eng’io en. I yenga maeno mi liew pa jaliew mi twodiri, ot somo m’ameda i dhok mi cokiri bibedo mbe. Re, ungu ma timo coko i dhok mange gibitimo coko migi asu kadok i yenga ma jaliew mi twodiri uliewo ie cokiri migi de. Ento ungu maeno bidok dikiri karacelo ku cokiri i saa mi korolembe pa jaliew mi twodiri.\n11. Yenga mi coko ma dongo: I yenga mi coko ma dit mi twodiri kunoke mir adhura, coko bibedo mbe. Ng’atuman biponjo en gire kunoke juruotman biponjo gigi lembe ma nwang’u upangere pi yenga maeca.\n12. Yenga mi Poi pi tho pa Yesu: Ka nindo mi Poi pi tho pa Yesu upodho i nindo mi ceng’kasi, jubitimo ngo coko mi Kwo man tic. Ento jubitimo coko mi tic mi lembanyong’a i nindo mi Poi pi tho pa Yesu.\n13. Janen wi coko mi Kwo man tic: Janen wi coko mi Kwo man tic, bibedo jadit cokiri ma guriri mi judong cokiri re m’ung’io. Tic pare tie nipangu coko maeni ma ber, man niketho etimere de ma ber nimakere ku telowic ma nwang’ere iwi karatasi maeni. Ecikere nitimo tic karacelo ku jamii juk ma jakony. Ka Buku mi coko mi Kwo man tic mi dwi moko uwok, janen wi coko mi Kwo man tic bipangu wang’ acel umego ku nyimego ma gibitimo thengponji mir awiya mi somo i dwije. (Nen udukuwec mir 4.) Jucikiri nimio thengponji ceke mir awiya mi somo, karacelo ku bodho mi ponji ma gibitio ko, yenga adek i wang’ nindo ma gibitimo ie thengponjine; jubimie igi nikadhu kud i Karatasi mi mio thengponji pi coko mi Kwo man tic mwa mi Jukristu (S-89).\n14. Jawikom mi coko mi Kwo man tic: Kubang’ yenga, jadit cokiri acel bibedo jawikom mi coko mi Kwo man tic. (Kaka ma wend judong cokiri tie nok i ie, jucopo tio ku jukony tic ma giromo kan ukwayere.) En re m’ebiyiko wec mi caku man mi dolo dhu program, man ebiweco karacelo ku juwinj iwi video m’unyutho kite ma waromo weco ko ku dhanu man iwi video m’unyutho ponji ma nyen mi nyathibuku Somo piny man ponji. Ebilwong’o bende umego ma gibitimo thenge ma tung’ tung’ mi coko. Ka wend judong cokiri tie nok, ecopo bende nitimo thengcokone moko. Wec pare m’i kind thengponji ucikere nibedo adundo mandha. Guriri mi judong cokiri bing’io nia judong cokiri ma ng’agi re ma giromo nibedo juwikom mi coko. Jucopo bewilo judong cokiri ma giromone awila kubang’ yenga. Nimakere ku yeny m’i beng’wu, jucopo tio ku janen wi coko mi Kwo man tic pi nibedo jawikom pi yenga ma pol nikadhu judong cokiri mange. Ka jadit cokiri moko uromo nitelo wi Ponji mi Biblia mi cokiri, nyutho nia eromo bende nibedo jawikom mi coko. Re, wung’ei nia jadit cokiri ma tie jawikom, bibedo ku rwom mi mio foyofoc man juk ma ku mer ma romo konyo ju ma gitie ku thengponji mir awiya mi somo. Jawikom ucikere bende nineno nia coko uthum i saa ma juketho. (Nen udukuwec mir 6 ku mir 9.) Ka jawikom umaru man ka kabedo unuti iwi bop, jucopo ketho mikro mange m’ucungo iwi tiende iwi bop, kara kinde m’ebelwong’o umego ma bitimo ng’ete m’ulubo, nwang’u umegone ucungo i dhu mikro ma pare. Jawikom copo maru nia ebed i dhu meza moko i saa mi som mi Biblia man i saa mi thenge mi Miiri zoo i tic mi rweyo lembanyong’a, kara ku jucam saa.\n15. Jatel wi tic mi guriri mi judong cokiri: M’uweko thengponji mir awiya mi somo, jatel wi tic mi guriri mi judong cokiri re ma bipoko thengponji mange ceke ni umego. Eno uketho i ie bende nipangu umego ma bibedo jawikom mi coko pi yengaman, i kind judong cokiri ma guriri mi judong cokiri ung’io. Jatel wi tic mi guriri mi judong cokiri bineno nia jumwono program ceke mi coko iwi bau ma jumwono i wie lembang’eya; pieno, gibilar weco pi programne karacelo ku janen wi coko mi Kwo man tic.\n16. Jamii juk ma jakony: Kan ecopere, etie ber nitio ku jadit cokiri ma tie jakorlembe ma jabodho pi nitimo tic maeno. Jamii juk ma jakony bimio juk i ang’et ni judong cokiri man ni jukony tic, pi thengponji moko ci ma gibimio kan ukwayere. Ecopo bedo thengponji mi coko mi Kwo man tic, korolembe mi dhanu ceke, somo kunoke telo wi ponji mi Otkur ma Wiw, kunoke Ponji mi Biblia mi cokiri. (Nen udukuwec mir 9.) Kan i cokiri mwu judong cokiri ma jumii korolembe kunoke juponji ma giweg bodho gitie dupa, jucopo bewilogi awila kubang’ oro pi nibedo jumii juk ma jukony. Pire tie tek ungo nia jamii juk ma jakony ubed umii juk i ng’ei theng ponjiman.\n17. Ot somo m’ameda: Nimakere ku wend awiya mi somo, cokiri copo medo ot somo mange pi thengponji mir awiya mi somo. Kubang’ ot somo m’ameda ucikere nibedo kokoro ku jamii juk m’uromo; ka copere, ebed jadit cokiri, kan ungo ke ebed jakony tic m’uromo andha. Guriri mi judong cokiri bing’io ng’atu ma copo romo nibedo jamii juk i ot somo m’ameda man ka nyo jubibewile kunoke ngo. Jamii juk maeno ucikere nilubo telowic ma nwang’ere i udukuwec mir 8 mi karatasi maeni. Kan i cokiri mwu yub mi ot somo m’ameda utie, jubikwayu awiya mi somo gicidh i otne i ng’ei thengponji, Wagol lonyo mi tipo i Lembagora. Gibidok i ot ma dit i ng’ei thengcoko Miiri zoo i tic mi rweyo lembanyong’a. Kinde ma jubeweco iwi video moko, ju ma gini ot somo m’ameda gibiwinjo wec niai ku kuca kan ecopere. Kan ecopere ngo ke, jamii juk bitio ku jamtic mange pi niketho videone.\n18. Video: I coko maeni, jubibeneno video moko ma jupangu. Video maeno ma tie pi coko m’i kind yenga bibenwang’ere i application JW Library man jucopo benenogi ku jamtic ma tung’ tung’. I saa mange, i ng’ei ma judaru neno video m’unyutho kite ma waromo weco ko ku dhanu i coko mi Kwo man tic, jucopo betio kugi i coko mi rweyo lembanyong’a.\nText Yore ma tung' tung' mi toko jemni mir elektronik Telowic pi coko mi Kwo man tic mwa mi Jukristu


Erweyo-lembanyong’a mi Ker, man etendo jukwenda pare | Kwo pa Yesu\nWIC MI 49\nErweyo i Galilaya man etendo jukwenda pare\nMATAYO 9:35–10:15 MARKO 6:6-11 LUKA 9:1-5\nYESU UDOK KENDO I GALILAYA\nEORO JUKWENDA GICIDH GIYER LEMBANYONG’A\nYesu urweyo lembanyong’a pi oro ma romo ario. Nyo kawoni utie saa m’edol ie cinge kunoke m’eyom i ie? Ungo, Yesu urweyo lembanyong’a kud amora, ewotho “i adhura ceke ku ba pacu de ceke, ku ponjo i kacokri, ku yero lembanyong’a mi Ker de, man ku keyo tho ceke ma kwonde tung’ tung’ m’unyang’ i kum ku tho mange ceke ma kwonde tung’ tung’.” (Matayo 9:35) Lembe m’ebino nineno uketho enyang’ nia andha ukwayu nitimo tic mi rweyo lembanyong’a. Dong’ ebitimo ticne nenedi?\nKaka ceke ma Yesu ubed uwotho i ie, eneno nia dhanu utie ku yeny mi kony mi tipo man mi lemandha. Gibedo ve rombe ma jukwac migi mbe, ma jusendogi, man ma juwenjogi. Kisa nege i kumgi, man ewacu ni julubne kumae: “Mwoka bedo dit andha [ento] jutic gilam. Ka kumeno wukwai Rwoth mi mwoka, ya eor jutic i mwoka pare.”—Matayo 9:37, 38.\nYesu umaku yub mi konyogi. Elwong’o jukwenda pare 12, man eorogi ario ario, epokogi ni ungu abusiel. Man emio igi telowic ma e: “Kud wucidh i yo moko mi Thekdhanumange, man kud wumond i adhura moko mi Jusamaria: ento ma sagu wucidh ba rombe m’urwinyo m’i ot pa Israel. Ka wucidho de, wuwac kumae, Ker m’i polo dhingo.”—Matayo 10:5-7.\nKer ma giberweyo pire, utie Ker ma Yesu ugam uweco pire i rwo m’enyutho igi. ‘Ker maeno udhingo’ i kite ma Yesu ma tie ng’atu ma Mungu ung’io nibedo ubimo, dong’ unuti i kindgi. Ang’o ma binyutho nia andha julub pare gicungo kaka Ker maeno? Yesu umio igi copo mi keyokum man mi cero dhanu; lembe maeno ceke gibitimo mananu ma cul umbe. Dong’ jukwenda gibipong’o yeny migi mi kum nenedi, calu ve ninwang’u cam migi ma kubang’ ceng’?\nYesu ung’olo ni julubne nia kud giting’ piny moko pi nikonyogi pi wotho mi lembanyong’a. Eyero nia kud giting’ mola ma kwar (or), mola ma tar (argent), kunoke mola (cuivre). Ukwayu ngo giting’ usau mi cam pi wotho migi, kadok bongu kadi wara ma gibiwotho bewilo. Pirang’o? Yesu uketho cwinygi kumae: “Jatic uromo ku cemo.” (Matayo 10:10) Dhanu ma gibinwang’u, ma bijolo lembe migi, gibipong’o yeny migi mi gin ma pire tek. Yesu umedo kendo: “Ka ma tek wumondo i ie i ot, wubed keca ram ma wuai ko woko.”—Marko 6:10.\nYesu unyutho igi bende gin m’ukwayu gitim ka ginwang’u won ot, eyero kumae: “Ka wumondo de i ot, wumothe man tek ode romo, wek kwiocwiny mu bin i wie: ento tek eromo ngo, wek kwiocwiny mu dwog i beng’wu. Ng’atu ma tek bijolowu ngo, kadi m’uwinjo lembe mu ngo, ka wuai kud i oduca kadi adhura nica, wukir utur m’i tiendwu woko.”—Matayo 10:12-14.\nAdhura kunoke pacu acel zoo copo nikwero lembe migi. Lembang’o ma binwang’u adhura ma kumeno? Yesu uyero nia gibinwang’u pokolembe ma tek mandha. Ekoro kumae: “Andha awacu iwu kumae, i ceng’ mi pokolembe, pokolembe mi ng’om Sodom ku Gomora bibedo ber ma sagu mir adhura maeno.”—Matayo 10:15.\nYesu ucaku wotho mi rweyo lembanyong’a kendo awene i Galilaya, man eneno dhanu ubedo ve ang’o?\nYesu uoro jukwenda pare 12 adi adi, man emio igi telowic makani?\nI saa maeca, ‘Ker mi polo udhingo’ i kite makani?


Kite mi rwo ni mungu\nWIC MIR APAR ABIRO\n‘Jacwic mi polo ku ng’om,’ tie ayika niwinjo rwo mwa.—Zaburi 115:15\n1, 2. Pirang’o icopo yero nia rwo tie giramia moko ma segi akeca, man pirang’o ukwayu wang’ei lembe ma Biblia ubeponjo iwi rwo?\nYEHOVA tie ‘Jacwic mi polo ku ng’om,’ dhanu ceke mi ng’om ginen nyanok mandha i wange; ginen calu pi ma ton tok kud i dhu agulu. (Zaburi 115:15; Isaya 40:15) Kadok watie nyanok magwei i wang’ Yehova de, Zaburi 145:18, 19 uyero nia, ‘Yehova ni ceng’ni ku dhanu ceke m’ulwong’e. Ni dhanu ceke m’ulwong’e i lemandha.’ Kenen rwom madit maeno ma watie ko! Yehova ma en e Jacwic ma Jategokpo ubemito nibedo ceng’ni kudwa, man niwinjo rwo mwa. Andha, rwo tie rwom madit, etie giramia ma segi ma Yehova mio ni ng’atuman m’ikindwa.\n2 Ento, Yehova biwinjowa, kende kende tek wabeweco i bang’e i ayi m’ejolo. Waromo weco i bang’e i ayi m’ejolone nenedi? Wakenen lembe ma Biblia ubeponjo iwi rwo.\nPIRANG’O UKWAYU WARWO IBANG’ YEHOVA?\n3. Pirang’o icikiri nirwo ibang’ Yehova?\n3 Yehova ubemito nia irwo, kunoke iwec i bang’e. Wang’eyo nenedi? Wakwei isom Jufilipi 4:6, 7. Kepar pi lwong’o maeno maber. Jabim mi polo ku ng’om zoo ubedieng’ lee piri man ebemito ikor ire lembe peri, man kite m’iwinjiri ko.\n4. Kan irwo saa ceke ibang’ Yehova, i mer mwu wukude doko tek nenedi?\n4 Rwo konyowa nibedo ku mer ma ceng’ni ku Yehova. Ka saa ceke jurimo gibekoro i kindgi paru migi, adieng’a migi, man kite ma giwinjiri ko, i mer migi doko tek. Nirwo ibang’ Yehova bende tie kumeno. I Biblia, enyutho iri paru pare, kite m’ewinjere ko, man enyutho lembe m’ebitimo nindo m’ubino. Icopo nyutho bende paru peri m’upondo nwang’u ibeweco ibang’e saa ceke. Kan itimo kumeno, i mer peri ku Yehova bidoko tek akeca.—Yakobo 4:8.\nLEMBE M’UKWAYU WATIM KARA MUNGU UWINJ RWO MWA\n5. Wang’eyo nenedi nia Yehova winjo rwo ceke ngo?\n5 Nyo Yehova winjo rwo ceke? Ungo, ewinjo rwo ceke ngo. I saa ma jabila Isaya ukwo i ie, Yehova uwacu ni nyithindho mir Israel kumae: “Kinde ma wutimo rwo dupa, abiwinjo ngo: cingwu pong’ ku rimo.” (Isaya 1:15) Pieno, ka wabedo ku wang’wa ngo, wacopo timo lembe ma dwoko kindwa ku Yehova bor; lembene copo ketho ewinjo ngo rwo mwa.\n6. Pirang’o yioyic tie gin ma pire tek lee? Icopo nyutho nenedi nia itie ku yioyic?\n6 Ka wamito Yehova uwinj rwo mwa, wacikara nibedo ku yioyic i ie. (Marko 11:24) Jakwenda Paulo ukoro kumae: “Man ma yioyic umbe nyayu mutoro i ie copre ngo; kum ng’atu m’ubino ba Mungu maku ekoeyi be nia enuti, man e jamic mi ju ma giyenye.” (Juebrania 11:6) Ento niyero kende kende nia watie ku yioyic uromo ngo. Wacikara niworo cik pa Yehova kubang’ ceng’ pi ninyutho ngbeng’ nia watie andha ku yioyic.—Som Yakobo 2:26.\n7. (a) Pirang’o wacikara ninyutho jwigiri man woro ka waberwo ibang’ Yehova? (b) Wacopo nyutho nenedi nia wabeyero lemandha ni Yehova i rwo mwa?\n7 Ka waberwo ibang’ Yehova, wacikara ninyutho jwigiri man nibedo wor. Pirango? Ka nwang’u wabeweco ibang’ rwoth kunoke ibang’ prezida, nwang’u wacopo niweco ibang’e ku woro. Yehova tie Mungu ma Jategokpo, pieno, nyo wacikara ngo ninyutho jwigiri man woro ma lee ka wabeweco ibang’e? (Thangambere 17:1; Zaburi 138:6) Wacikara niyero lemandha ni Yehova, niwacu, niyero ni Yehova lembe m’uai kud i adundewa giwa, kakare nibedok kwa iwi lembe acel wang’ dupa.—Matayo 6:7, 8.\n8. Lembang’o mange ma wacikara nitimo ka waberwo pi piny moko?\n8 M’umedo maeno, ka waberwo pi piny moko, wacikara nitimo nimakere ku lembe ma waberwo pire. Ku lapor, ka waberwo ibang’ Yehova pi yeny mwa ma kubang’ ceng’, wacikara ngo nibedo junyap man niparu nia Yehova re ma bimio iwa gin ceke, kadok bende gin ma wacopo ninwang’u ku tego mwa. Ento wacikara nitimo tic ku tego, man niyio nitimo tic moko ci ma wacopo timo. (Matayo 6:11; 2 Jutesaloniki 3:10) Kunoke, ka waberwo ibang’ Yehova nia ekonywa kara wawek timo moko marac, wacikara niuro lembe moko ci ma copo bidhowa. (Jukolosai 3:5) Wakewec kawoni iwi penji moko ma dhanu dupa gibed gipenjiri ko iwi rwo.\nPENJI MA DHANU DUPA GIBED GIPENJIRI KO IWI RWO\n9. Wacikara nirwo ibang’ ng’a? Yohana 14:6 ubeponjowa ku lembang’o iwi rwo?\n9 Wacikara nirwo ibang’ ng’a? Yesu uponjo julubne nia girwo ibang’ “Wegwa ma ni i polo.” (Matayo 6:9) Eyero bende kumae: “An a yo ku lemandha, ku kwo de: Ng’atu acel de mbe ma bino ba Wego, ndhu ni kuma re.” (Yohana 14:6) Pieno, wacikara nirwo ibang’ Yehova kende nikadhu kud ibang’ Yesu. Nirwo nikadhu kud ibang’ Yesu thelembene tie ang’o? Kara Yehova uwinj rwo mwa, wacikara ninyutho woro pi dito ma segi ma Yehova umio ni Yesu. Calu ma waponjo, Yesu ubino i ng’om kara ebodhwa niai kud i dubo man tho. (Yohana 3:16; Jurumi 5:12) Yehova ung’io Yesu nibedo bende Jalam madit man Japoklembe.—Yohana 5:22; Juebrania 6:20.\nIcopo rwo saa moko ci\n10. Nyo ukwayu wabed i kite moko ma segi ka waberwo? Kekor.\n10 Nyo wacikara nibedo i kite moko ma segi saa ma waberwo? Ungo, Yehova ubekwayu ngo nia kokoro wakerum aruma, wabed abeda kunoke wacung acunga saa ma waberwo. Biblia ubeponjowa nia wacopo niweco ibang’ Yehova i kit bedo moko ci, re ma nyutho woro. (1 Lemkei 17:16; Nehemia 8:6; Daniel 6:10; Marko 11:25) Gin ma Yehova neno nia pire tek lee, tie adunde m’atira ma wabeweco ko ibang’e, ento ungo kit bedo moko ma segi i saa mi rwo. Wacopo rwo ku dwandwa ma tek kunoke ling’ling’ kakare moko ci ma wanwang’ara i ie, ecopo bedo dieceng’ kunoke diewor. Ka waberwo ibang’ Yehova, wacopo nigeno nia ebiwinjowa kadok ng’atu moko mange mbe m’ubewinjo de.—Nehemia 2:1-6.\n11. Kekwan lembe moko ma wacopo nirwo pigi ibang’ Yehova.\n11 Wacopo rwo pi lembang’o? Wacopo rwo pi gin moko ci m’urombo ku yeny pa Yehova. Biblia yero kumae: “Tek wakwayu gin moko calku yeny ma ie yenyo, ewinjowa.” (1 Yohana 5:14) Nyo wacopo kwayu pi yeny mwa ma segi? Eyo. Nirwo ibang’ Yehova copo bedo ve niweco ibang’ jarimo ma ceng’ni. Wacopo koro ni Yehova lembe moko ci ma nwang’ere i paru mwa man i adundewa. (Zaburi 62:8) Wacopo kwayu nia emii iwa tego pare ma en e tipo maleng’, kara ukonywa nitimo lembe m’atira. (Luka 11:13) Wacopo bende nikwayu Yehova umii iwa rieko kara wamak yub ma cuu, man wacopo kwayu emii iwa tego mi nyego ku peko ma tung’ tung’. (Yakobo 1:5) Wacikara nikwayu Yehova uwek dubo mwa. (Juefeso 1:3, 7) Wacikara bende nirwo pi jumange, ku lapor, pi juruot mwa man umego ku nyimego mwa mi cokiri.—Tic mi Jukwenda 12:5; Jukolosai 4:12.\n12. Lembang’o ma pire tek akeca ma wacikara niketho i rwo mwa?\n12 Lembang’o ma pire tek akeca ma wacikara niketho i rwo mwa? I rwo mwa, wacikara niketho mi kwong’o Yehova man yeny pare. Wacikara nidwoko foyofoc ire niai kud i adundewa pi gin ceke m’etimo iwa. (1 Lemkei 29:10-13) Wang’eyo lembe maeno pilembe kinde ma Yesu ubino iwi ng’om, eponjo julubne kite mi rwo. (Som Matayo 6:9-13.) Eyero nia gicikiri nikwayu mi kwong’o, nying’ Mungu udok leng’, niwacu, jutii kude ni gin maleng’. Bende, Yesu yero nia wacikara nikwayu Ker pa Mungu ubin man yeny pa Mungu utimere iwi ng’om ngung’. Kinde ma Yesu udaru nirwo pi piny maeno ma pigi tek akeca, kan ing’eye edok eyero nia wacikara nirwo pi yeny mwa ma segi. Ka waketho Yehova man yeny pare i kabedo ma kwong’a i rwo mwa, nwang’u wabenyutho nia lembe maeno re ma pire tek akeca iwa.\n13. Rwo mwa ucikere nibedo bor rukani?\n13 Rwo mwa ucikere nibedo bor rukani? Biblia unyutho ngo. Rwo mwa copo bedo adundo kunoke bor nimakere ku lembe ma waberwo pire. Ku lapor, wacopo rwo adundo iwang’ nicamu ento wacopo rwo ma bor ka wabedwoko foyofoc ni Yehova kunoke ka wabekoro ire adieng’acwiny mwa. (1 Samwil 1:12, 15) Wacikara ngo nirwo rwo ma bor pi nitelo nen mi jumange, calu ma dhanu moko gibed gitimo con i saa ma Yesu ukwo i ie. (Luka 20:46, 47) Yehova foyo ngo rwo ma kumeno. Lembe ma pire tek ni Yehova tie nia rwo uai kud i adundewa.\n14. Wacikara nirwo wang’ adi, man lembe maeno ubeponjowa nenedi iwi Yehova?\n14 Wacikara nirwo wang’ adi? Yehova ubekwayu nia wabed wawec ibang’e saa ceke. Biblia uyero nia wacikara ‘nirwo thirithiri,’ ‘nibedo asu irwo,’ man ‘nirwo areri.’ (Matayo 26:41, NWT; Jurumi 12:12; 1 Jutesaloniki 5:17) Saa ceke Yehova tie ayika niwinjo rwo mwa. Wacopo nidwoko ire foyofoc kubang’ nindo pi mer man pi berocwiny pare. Wacopo bende nikwayu nia etel wiwa, emi iwa tego, man ejuk cwinywa. Kan andha waneno rwom ma watie ko mi rwo ibang’ Yehova ni gin ma pire tek, wabiweco kude saa ceke m’ukwayere.\n15. Pirang’o wacikara niyero “amen” i thum pa rwo?\n15 Pirang’o wacikara niyero “amen” i thum pa rwo? Wec “amen” thelembene tie “tap” kunoke “ebed kumeno.” Etie kite ma wanyutho ko nia lembe ma wayero i rwo mwa tie ve ma wayere ko, wayere thwolo thwolo niai kud i adundewa. (Zaburi 41:13) Biblia ubeponjowa nia eber niyero bende “amen,” ling’ling’ kunoke ku dwandwa ma tek, i thum pa rwo m’ikind dhanu dupa, pi ninyutho nia lembe ma juai juyero i rwo tie kumeca.—1 Lemkei 16:36; 1 Jukorinto 14:16.\nMUNGU DWOKO WANG’ RWO MWA I YO MAKANI MA TUNG’ TUNG’?\n16. Nyo andha Yehova dwoko wang’ rwo mwa? Kekor.\n16 Nyo andha Yehova dwoko wang’ rwo mwa? Eyo, edwoko. Biblia lwong’o Yehova ‘Jawinj rwo.’ (Zaburi 65:2) Yehova winjo man dwoko wang’ rwo ma dhanu milioni dupa girwo ko kud adundegi ceke, man etimo kumeno i kite ma tung’ tung’.\n17. Yehova betio nenedi ku jumalaika man jurutic pare mi wi ng’om pi nidwoko wang’ rwo mwa?\n17 Yehova tio ku jumalaika man jurutic pare mi wi ng’om pi nidwoko wang’ rwo mwa. (Juebrania 1:13, 14) Watie ku lapor dupa mi dhanu ma gigam girwo nia jukonygi kara ginyang’ i Biblia, ing’eye nyanok, Jumulembe pa Yehova utundo i bang’gi. Biblia unyutho nia jumalaika gibed gidikiri bende i tic mi rweyo “lembanyong’a” iwi ng’om zoo. (Som Lembanyutha 14:6.) Bende, dupa m’ikindwa gidaru rwo ibang’ Yehova pi peko kunoke pi yeny ma segi, man ing’eye, ginwang’u kony ma gitie ku yenyne ibang’ umego ku nyimego.—Lembrieko 12:25; Yakobo 2:16.\nYehova copo dwoko wang’ rwo mwa nikadhu kud i kony ma wabenwang’u ibang’ umego ku nyimego mwa\n18. Yehova betio nenedi ku tipo pare maleng’ man Biblia pi nidwoko wang’ rwo mwa?\n18 Yehova tio bende ku tipo pare maleng’ pi nidwoko wang’ rwo mwa. Ka warwo kara wanwang’ kony mi nyego ku peko moko, ecopo tio ku tipo pare maleng’ pi nimio iwa telowic man nimio iwa kero. (2 Jukorinto 4:7) Yehova tio bende ku Biblia pi nidwoko wang’ rwo mwa man pi nikonyowa nimaku yub mi rieko. Kinde ma wabesomo Biblia, wacopo nwang’u giragora ma konyowa. Yehova copo bende nitelo wi umego moko saa mi coko, pi niyero tap wec ma watie ku yenyne kunoke ecopo nitelo wi jadit cokiri acel pi ninyamu i paru moko mi Biblia karacelo kudwa.—Jugalatia 6:1.\n19. Pirang’o saa moko wacopo neno nia ve Yehova ubedwoko ngo wang’ rwo mwa?\n19 Re saa moko, waromo penjara kumae: ‘Pirang’o Yehova ubegalu kumeni ku dwoko wang’ rwo para?’ Ng’ei nia, en re m’eng’eyo saa man kite m’ukwayu edwok ko wang’ rwo mwa. Eng’eyo yeny mwa. Wacopo medara nirwo asu pi ninyutho nia andha waketho cwinywa iwi gin ma waberwo pire ibang’e. (Luka 11:5-10) Saa moko Yehova copo dwoko wang’ rwo mwa i kite ma waparu ngo. Ku lapor, wacopo rwo pi peko moko ma tek, ento kakare nidaru pekone, ecopo mio iwa kero mi cire acira.—Som Jufilipi 4:13.\n20. Pirang’o wacikara nirwo ibang’ Yehova saa ceke?\n20 Watie ku rwom madit akeca mi rwo ibang’ Yehova! Wacopo bedo m’umbe jiji nia ebiwinjowa. (Zaburi 145:18) Bende, ka wamedara nirwo ibang’ Yehova saa ceke niai kud i adundewa, mer mwa ibang’e bigam doko tek.\nLEMANDHA MI 1: YEHOVA TIE AYIKA NIWINJO RWO MWA\n‘Yehova ni ceng’ni ku dhanu ceke m’ulwong’e. Ni dhanu ceke m’ulwong’e i lemandha.’—Zaburi 145:18\nWacikara nitimo ang’o ka wamito Yehova uwinj rwo mwa?\nWacikara nibedo ku yioyic.\nWacikara nibedo ku jwigiri man ku woro.\nTimo mwa ucikere nirombo ku rwo mwa.\nKa waberwo, wacikara niyero lembe thwolo thwolo niai kud i adundewa. Wacikara ngo nibedok kwa iwi wec acel wang’ dupa i rwo mwa.\nWacikara nikwo nimakere ku yeny pa Mungu.\nLEMANDHA MIR 2: PENJI MA DHANU DUPA GIBED GIPENJIRI KO IWI RWO\nWacikara nirwo ibang’ ng’a?\nNyo wacikara nibedo i kite moko ma segi saa ma waberwo?\n1 Lemkei 17:16; Nehemia 8:5, 6; Daniel 6:10; Marko 11:25\nNyo Yehova winjo rwo ma jurwo ling’ ling’?\nRwo mwa ucikere nibedo bor rukani?\n1 Samwil 1:12, 15; Luka 20:46, 47\nWacikara nirwo wang’ adi?\nJurumi 12:12; 1 Jutesaloniki 5:17\nPirang’o wacikara niyero “amen” i thum pa rwo?\n1 Lemkei 16:36; 1 Jukorinto 14:16\nLEMANDHA MIR 3: LEMBE MA WACOPO KWAYU I RWO MWA\n“Tek wakwayu gin moko calku yeny ma ie yenyo, ewinjowa.”—1 Yohana 5:14\nKekwan lembe moko ma wacopo rwo pigi\nWacopo rwo nia yeny pa Yehova utimere.\n1 Lemkei 29:10-13\nWacopo rwo pi ninyutho foyofoc mwa.\nWacopo rwo pi yeny man adieng’acwiny mwa ma segi.\nWacopo rwo pi nikwayu tipo maleng’.\nWacopo rwo pi nikwayu rieko mi maku yub ma cuu.\nWacopo rwo pi nikwayu kero mi ciro peko.\nJuefeso 1:3, 7\nWacopo rwo nia Mungu uwek dubo mwa.\nTic mi Jukwenda 12:5\nWacopo rwo pi jumange.\nLEMANDHA MIR 4: YEHOVA DWOKO WANG’ RWO MWA\n“E in m’iwinjo rwo, Weg kum ceke bibino i beng’i.”—Zaburi 65:2\nYehova dwoko wang’ rwo mwa i kite makani?\nLembrieko 12:25; Lembanyutha 14:6\nYehova copo tio ku jumalaika man dhanu mange pi nikonyowa.\n2 Jukorinto 4:7\nTipo pare maleng’ mio iwa kony ma watie ku yenyne.\nJufilipi 4:6, 7, 13\nEmio iwa kwiocwiny man kero ma watie ku yenyne pi niciro peko.\nJugalatia 6:1; 2 Timoteo 3:16, 17\nEmio iwa rieko nikadhu kud i Biblia man i cokiri.


Yehova en e Jategokpo, re edieng’ pi pidoic mi jumange | Mi ponji\n“[Yehova] ng’eyo kumwa, epoi ya wan utur.”—ZAB. 103:14.\nWER: 30, 10\nKite ma Yehova ugam udieng’ ko i kum pidoic pa Samuel ubeponjowa ku lembang’o?\nKinde ma Yehova uoro Musa ucidh uwodh nyithindho mir Israel, edieng’ pi pidoic pare nenedi, man eno ubemio iwa ponji ma kani?\nKite ma Yehova udieng’ ko i kum pidoic mi nyithindho mir Israel kinde m’ewodhogi kud i Misiri, man m’ebodhogi i Nam ma Kwar ubeponjowa ku lembang’o?\n1, 2. (a) Kite ma Yehova betio ko ku dhanu pare ukoc nenedi ku kite ma weg tego mi ng’om maeni gitimo ko? (b) Wabiweco iwi lembang’o i thiwiwec maeni?\nWANG’ ma pol, dhanu ma giweg tego i ng’om maeni girwodho arwodha iwi juwagi, kunoke gitimogi rac. (Mat. 20:25; Ekl. 8:9) Re Yehova timo ngo kumeno nyanok de! Kadok nwang’u en re m’etie Jategokpo man etie ku copo m’usagu zoo de, re edieng’ i kum pidoic mwa wa dhanu maeni ma waleng’ ungo. Ekethere kakawa man ebed edieng’ i kum kite ma wawinjara ko, man pi yeny mwa. Epoi nia wa judubo, man eng’eyo mupaka mwa; pieno ekwayu ngo nyanok de nia watim lembe ma wacopo ngo.—Zab. 103:13, 14.\n2 Biblia unyutho kite ma Yehova dieng’ ko i kum pidoic mi dhanu pare. Wakewec iwi lapor adek: Mi kwong’o, wakenen kite ma Yehova ugam udieng’ ko i kum pidoic pa Samuel, man kite m’ekonye ko kinde m’ukwayu eter rwonglembe mi pokolembe ni Eli ma Jalam ma dit. Mir ario, kite ma Yehova uciro ko Musa kinde ma Musa ubino paru nia en eromo ngo niwodho thek mir Israel kud i Misiri. Mir adek, kite m’egam edieng’ ko i kum pidoic mi Juisrael kinde ma giwok kud i Misiri. Lapor maeno ubeponjowa ku lembang’o iwi Yehova, man ke wacopo kwanyu kothe nenedi?\nMUNGU UGAM UDIENG’ I KUM PIDOIC PA NYATHI JALAWOBI MOKO\n3. I diewor moko, lembang’o m’utimere kinde ma Samuel unindo, man lembene copo kelo penji ma kani? (Nen cal mir acaki.)\n3 Samuel ucaku timo i hekalu kinde ma fodi e nyanok. (1 Sam. 3:1) I diewor moko kinde m’enindo, kit lembe ma naka fod’utimere ngo zoo de ugam utimere. * (Som 1 Samwil 3:2-10.) Ewinjo dwal moko ubelwong’e, e eparu nia nyo tie jadwong’ Eli ma Jalam ma dit. Pieno eai, ecidho i bang’ Eli ku woro man eyero ire kumae: “Anuti; kum ilwong’a.” Ento Eli dwoko ire kumae: ‘Alwong’i ngo.’ I ng’eye, dwal ma rom ulwong’e kendo wang’ ario, e Eli nyang’ nia Mungu re m’ubelwong’o Samuel. Pieno enyutho lembe ma Samuel uyer ka dwalne ulwong’e kendo, e Samuel utimo kumeca. Pirang’o Yehova uyero ngo wang’ acel ni Samuel nia en re m’ebelwong’e? Biblia unyutho ngo thelembene. Re ecicopere nia Yehova utimo kumeno pilembe ebino dieng’ i kum pidoic pa Samuel.\n4, 5. (a) Samuel uwinjere nenedi saa ma Yehova uore eter rwonglembe moko ni Eli? (b) Lembakora maeni ubeponjowa ku lembang’o iwi Yehova?\n4 Som 1 Samwil 3:11-18. Cik pa Yehova ugam ung’olo nia awiya giwor judongo, asagane ke ju ma gitie ku dito. (Ai 22:28; Law. 19:32) Pieno, calu ma Samuel ubino nyathin ma nyanok, ebino lembe ma yot ungo nia eai kugweno man ecidh eyer rwonglembe mi pokolembe ku tegocwinye ni Eli. Biblia uyero nia, “lworo nego Samuel ninyutho ginmawokiwang’ ni Eli.” Ento Yehova uketho Eli unyang’ nia en re m’ebelwong’o Samuel. Pieno, Eli ukwayu nia Samuel kud umwony iwi lembe moko ci ma Mungu uyero. E Samuel utito ire lembe “ceke kot.”\n5 Lembuno ubino nyen ungo ni Eli, pilembe i wang’e de, “dhanu pa Mungu” moko ular uyero ire kit rwonglembe ma kumeno. (1 Sam. 2:27-36) Lembakora maeni ubeponjowa nia Yehova dieng’ lee dit pi jumange, man eriek hai.\n6. Ayi ma Mungu ukonyo ko Samuel ubemio iwa ponji ma kani?\n6 Kan itie aradu, ng’ei nia lembe ma jukoro iwi Samuel ubenyutho nia Yehova benyang’ i kum peko peri man i kum pidoic peri de. Saa moko nyo lworo benegi nirweyo ni judongo kunoke nitimo lembe ma tung’ ku mi juwedu. Ng’ei m’umbe jiji nia Yehova ubemito ekonyi. Pieno, rwo i bang’e, man iyer ire tap tap kite m’ibewinjiri ko. (Zab. 62:8) Nyam i lapor mir aradu ma jukoro pigi i Biblia, calu ve Samuel. Bende, kor lembene ni umego man nyimego mi oro peri kunoke ma wang’gi teng’ini, ma saa moko nyo gidaru nwang’iri ku kit lembe peri eno. Gicopo koro iri kite ma Yehova ukonyo kogi, saa moko i ayi ma nwang’u giparu ngo.\nYEHOVA UGAM UDIENG’ I KUM PIDOIC PA MUSA\n7, 8. Yehova unyutho nenedi nia ebedieng’ i kum pidoic pa Musa?\n7 Kinde ma Musa udoko ku oro 80, Yehova umio ire tic ma tek mandha: eore nia ecidh ewodh nyithindho mir Israel kud i ng’eca i Misiri. (Ai 3:10) Ecicopere nia or maeno unyotho wi Musa, pilembe pi oro 40, ebino jakwac mi rombe i Midian. Pieno eyero kumae: “An a ng’a, ma nia acidh ba Farao, man nia awodh nyithindho mir Israel kud i Misiri?” E Yehova utielo cwinye kumae: “Wabibedo wakudi andha.” (Ai 3:11, 12) Yehova ung’olo bende nia judongo mir Israel “gibiwinjo” dwande. Re asu Musa uwacu ni Mungu kumae: “Gibiyia ngo, kadok dwanda de gibiwinjo ngo.” (Ai 3:18; 4:1) Nimakere ku wec maeno, Musa umito yero nia Yehova ubewondere. Re Yehova uciro Musa. Emio ire kadok copo mi timo udu. Ng’atu ma kwong’a ma Biblia uweco i kume m’unwang’u copo mi timo udu ubino Musa.—Ai 4:2-9, 21.\n8 Kadok i ng’ei lembe maeno ceke de, asu Musa unwang’u thelembe mange m’ekwer ko or pa Mungu. Eyero nia etie ku peko mi weco. E Mungu uwacu ire kumae: “Abibedo ku dhogi, e abiponji ku gin m’ibiyero.” Nyo maeno re Musa uyio? Ungo, ento ekwayu nia Mungu uor ng’atu mange. E ng’ecwiny pa Yehova uopo i kume. Re asu ekethere kaka Musa, pieno eoro Harun ucidh ukonye ku wec.—Ai 4:10-16.\n9. Cirocir man bero pa Yehova ukonyo Musa nenedi nibedo jatelwic ma ber?\n9 Lembakora maeni ubeponjowa ku lembang’o iwi Yehova? Calu m’etie Jategokpo, nwang’u ecopo tio ku tego pare pi ninyayu lworo i Musa man nidiye kara ewore. Re Yehova unyutho cirocir man bero, man etielo cwiny jatic pare maeno ma mol nia ebibedo karacelo kude. Nyo bodho maeno ma Yehova utio ko umio adwogi? Eyo. Musa udong’ udoko jatelwic ma dit mi dhanu pa Mungu. Eponjo nibedo mol, man ebed edieng’ ku jumange, rom rom ve ma Yehova ugam udieng’ ko kude.—Wel 12:3.\nNyo ibed idieng’ i kum pidoic mi jumange calu Yehova? (Nen udukuwec mir 10)\n10. Ka wabedieng’ i kum pidoic mi jumange calu Yehova, adwogine copo bedo ang’o?\n10 Lembuno ubemio iwa ponji ma kani tin eni? Tek itie won ot, janyodo kunoke jadit cokiri, ma jiji mbe itie ku rwom moko kokoro iwi jumange. Pieno calu Yehova, pire tie tek lee dit nia idieng’ i kum pidoic mi jumange, man inyuth bero ku cirocir yo ba min ot peri, awiya peri, man umego ku nyimego i cokiri. (Kol. 3:19-21; 1 Pet. 5:1-3) Kan ibetimo kero nilubo lapor pa Yehova Mungu man pa Yesu ma en e Musa ma dit, eno biketho jumange bibino yot yot ku lembe migi i beng’i, man ibitielo cwinygi lee akeca. (Mat. 11:28, 29) Ibibedo bende lapor ma cuu igi.—Ebr. 13:7.\nMUNGU MA JATEGOKPO UGAM UDIENG’ I KUM PIDOIC MI DHANU PARE KINDE M’EBODHOGI\n11, 12. Yehova utimang’o kara Juisrael gibed agwoka man ginwang’iri museme kinde ma giwok kud i Misiri?\n11 Wel mi nyithindho mir Israel m’ugam uweko Misiri i oro 1513 i wang’ Kristu, copo bedo milioni ma kadhu adek. I kindgi ubino awiya, ju m’utii, jururemo man ve weg goro de bino nuti. Pi nitelo wi piro mi dhanu ma rukeno, ugam ukwayu Jatelwic ma dieng’ ku dhanu man ma copo nyang’ kugi. Yehova ubino tap kit jatelwic ma kumeno nikadhu ku ba Musa. Eno uketho nyithindho mir Israel ginwang’iri museme kinde ma gibewok kud i Misiri m’ubino kabedo ma ging’io i ie.—Zab. 78:52, 53.\n12 Yehova utimang’o kara dhanu pare gibed agwoka man ginwang’iri museme? Saa ma gibewok kud i Misiri, epangugi “calu pi lwiny.” (Ai 13:18, NWT) Ayi ma Mungu pangu kogi uketho gineno kamaleng’ nia en re m’ebetelo wi lembe ceke. Bende, Yehova ubed utelo wigi kud “afuru” ku dieceng’, man ku “der mi mac” kud uthieno kara gipoi nia etie karacelo kugi, ebetelo wigi man ebegwokogi. (Zab. 78:14) Tielocwiny maeno ukonyo Juisrael lee dit kinde ma lembe moko udok uwok i ng’eye.\nYehova ugam udieng’ nenedi pi nyithindho mir Israel i Nam ma Kwar? (Nen udukuwec mir 13)\n13, 14. (a) Yehova udieng’ pi nyithindho mir Israel nenedi i Nam ma Kwar? (b) Yehova utimang’o pi ninyutho nia etek nisagu Jumisiri?\n13 Som Ai 14:19-22. Kepar nia ibenweng’iri i kind nyithindho mir Israel: juaskari mi Misiri giberiemo tokwu, i weng’wu ke Nam ma Kwar umoyere, man wuni diere. E i saa maeno Mungu ugam utimo udu moko. Mbegi mir afuru ma nwang’u bebedo i weng’wu ukadhu udok i ng’eiwu, man ukoyo kindwu ku Jumisiri. Kawoni gini mudho ma bii, i kagonjo mwu ke der ucaruwu i ayi mir udu! E igam ineno Musa urieyo cinge iwi nam, man yamu ma tek uai yo nyangu, ukaku pii dra ni ario, man uweko gengi ma lac. E in ku jupewu, ku leya mwu, karacelo ku dhanu mange de, wucaku wotho iwi ng’om m’uthwo. Ucodho de mbe, man piny de foth ungo; lembene ubezungo ii lee dit. Ng’om utal kaw, man wubewotho ma ber i wie. Eno uketho kadok dhanu ma gi nglee magwei de gikadhu yo loka m’umbe peko.\n14 Som Ai 14:23, 26-30. Saa ma lembuno ubetimere, Farao ma jakuhaya man ma rieko pare nok ucaku ring’ini i tokwu. E Musa urieyo cinge kendo iwi nam man ngongo pii m’ukeucungo ca, ugam utuk man ucorere iwi Farao ku juaskari pare, e githo kpo, ng’atu acel de mbe m’uboth.—Ai 15:8-10.\n15. Lembakora maeni ubeponjowa ku lembang’o iwi Yehova?\n15 Lembakora maeni ubeponjowa ku lembe mange iwi Yehova. Etie Mungu ma pangu lembe ceke kakare kakare, eno ketho wanwang’ara nia watie agwoka man museme. (1 Kor. 14:33) Calu jakwac m’umaru rombe pare man m’udieng’ pigi, Yehova bedieng’ pi dhanu pare man ekonyogi. Ebed eketho ginwang’iri museme man ebodhogi kud i cing judegi migi. Calu ma wadhingo ajiki mi ng’om maeni, lembuno tielo cwinywa lee mandha.—Rie. 1:33.\n16. Ka wabeparu iwi kite ma Yehova ubodho ko Juisrael, wanwang’u bero ma kani?\n16 Tin de Yehova ubedieng’ pi dhanu pare i udul. Ebekonyogi kara gibed ku winjiri ma ceng’ini karacelo kude, man ebegwokogi kud i cing judegi migi. Ebimedere nitimo kumeno kadok i saa mi masendi ma dit m’udhingo ceng’ini eni. (Nyu. 7:9, 10) Pieno, i saa mi masendi ma dit, cwinygi bing’abere ngo, kadok gibed aradu kadi ju m’utii, dok kumgi tie ma leng’ kunoke gitie weg goro. * Ento dhanu pa Mungu gibitimo lembe moko m’ukoc bor. Gibilubo wec ma e ma Yesu uyero: “Wung’ai weng’wu malu, wuting’ wiwu malu de; kum war mu dhingo ceng’ni.” (Lk. 21:28) Kadok kinde ma Gog, niwacu dikiri mi thek, ma tie ku tego nisagu Farao bikelo masendi i wigi de, gibibedo migi ku genogen ma tek i Yehova. (Eze. 38:2, 14-16) Pirang’o? Pilembe ging’eyo nia Yehova lokere ngo. Ebinyutho mer pare kamaleng’ man ebidieng’ i kum pidoic mi dhanu pare kinde m’ebibodhogi.—Isa. 26:3, 20.\n17. (a) Wacopo nwang’u bero ma kani ka wabeng’io i lembakora iwi kite ma Yehova dieng’ ko pi dhanu pare? (b) I thiwiwec m’ulubo, wabiweco iwi lembang’o?\n17 I thiwiwec maeni, waai nineno lapor moko m’unyutho kite ma Yehova kethere ko kaka dhanu pare, kite m’edieng’ ko i kum pidoic migi saa m’ebemio igi telowic, man kinde m’ebebodhogi. Kan ibenyamu i lembakora ma kumeno, kepim niponjo lembe ma nyen iwi Yehova: yeny lembe moko ma nwang’u ibed iketho wii ngo akeca i kumgi. Saa m’ibeponjo lembe dupa iwi kite ma beco ma Yehova tie ko, yioyic man mer m’imare ko bidoko tek nisagu m’i wang’e. I thiwiwec m’ulubo, wabiponjo ayi ma tung’ tung’ ma wacopo lubo ko lapor pa Yehova, nwang’u wabedieng’ i kum pidoic mi jumange i ot, i cokiri, man i tic mi rweyo lembanyong’a.\n^ par. 3 Jakorkpawa moko ma Jayahudi ma nyinge Josèphe uwacu nia saa maeca Samuel ubino ku oro 12.\n^ par. 16 Ecicopere nia i kind ju ma biboth kud i Armagedon, weg goro de bibedo nuti. Kinde ma Yesu bino iwi ng’om, ebed ekeyo “tho ceke ma kwonde tung’ tung’,” niwacu kwond abala ceke. Eno ubenyutho kamaleng’ lembe m’ebitimo ni ju ma gibiboth kud i Armagedon. (Mat. 9:35) Ju ma gibicer re, gibicer ma dong’ kumgi utie ma leng’.


Twiny nyutho mer pa Mungu | Mi ponji\n‘Ng’atu ma Yehova umaru epon je (etwinye).’—EBR. 12:6.\nWER: 123, 86\nLembe m’utimo Cebna ubemio iwa ponji ma kan i iwi twiny pa Mungu?\nWacopo lubo lapor pa Yehova man pa Wode nenedi ka wabemio twiny?\nTwiny ma wabenwang’u tin eni ubeyikowa pi lembang’o?\n1. Biblia ukoro lembang’o iwi twiny?\nPARU ma kani ma bino i wii kan iwinjo wec ma nia twiny? Dhanu ma pol giparu wang’ acel iwi matira, re twiny nyutho lembe lee nisagu maeno. Biblia uyero nia twiny utie lembe ma ber dit iwa man saa moko ekwane karacelo ku ng’eyong’ec, rieko, mer man kwo. (Rie. 1:2-7; 4:11-13) Pieno, twiny pa Mungu, nyutho nia emaruwa man ebemito wakwo nja ku nja. (Ebr. 12:6) Re kadok saa moko twiny pa Mungu uketho i ie matira de, emiye ngo ku kwinyo kunoke i ayi ma nyayu peko i kumwa. I andha, thelembe ma lee mi wec ma nia twiny, uketho i ie ponji, ma calu ma janyodo mio ni nyathin pare m’emaru.\n2, 3. Twiny copo ketho i ie ponji ku matira nenedi? (Nen cal mir acaki.)\n2 Wakewec iwi lapor ma e. Nyathi jalawobi moko ma nyinge Johnny ubino goyo mupira i ot. E min ugam ukwere kumae: “Johnny, kud igoy mupira i ot ibimaru ng’enyo piny.” Re Johnny uwinjo ngo min man emedo asu ku goyo mupira. E mupira ucidh upodho iwi agulu mi thiwe man agulune ng’eny! Dong’ min utimo ang’o pi nitwinye? Ekoro ire nia pirang’o lembe m’etimo ubino rac. Min umito nikonye kara enyang’ nia etie ber niworo junyodo, man eng’ei nia juketho ngo cik mi mananu man cikne gicuu. Kara Johnny unyang’ i lembe maeni, enwang’u bende nia ukwayu ekan mupira pare pi nindo moko pi nimio ire matira. Lembuno uroyo can i Johnny, re ukonye ning’eyo nia kan eworo ngo junyodo pare, matokene copo bedo ma rac.\n3 Jukristu gitie i Juruot pa Mungu. (1 Tim. 3:15) Pieno Wegwa Yehova utie ku twero mi ketho cik pi gin ma ber ku gin ma rac, man etwinyowa ka wanyutho ngo woro. Bende ka timo mwa uwodho matoke ma rac, twiny ma Yehova mio iwa ku mer copo konyowa ninyang’ nia kara pire utie tek dit niwinjo dwande. (Gal. 6:7) Mungu umaruwa lee akeca, pieno emito ngo nyanok de nia wanen can.—1 Pet. 5:6, 7.\n4. (a) Yehova ubemito waponj jumange nenedi? (b) Wabing’io i penji ma kani i thiwiwec maeni?\n4 Ka wabemio twiny nimakere ku Biblia, waromo konyo nyathin mwa kunoke japonj Biblia nidoko jalub pa Kristu. Watio ku Biblia pi niponjo ng’atini ung’ei gin m’atira man wakonye kara enyang’ man ‘ewor gin ceke ma Yesu ung’olo.’ (Mat. 28:19, 20; 2 Tim. 3:16) Kumeno re ma Yehova ubemito ginwang’ ponji, kara gin de giromo konyo jumange nilubo tok Kristu. (Som Tito 2:11-14. *) Kawoni wakeng’ii i penji adek ma e ma pigi tek: (1) Twiny ma Mungu bemio iwa nyutho nenedi mer pare? (2) Lapor mi dhanu ma Mungu utwinyo ubemio iwa ponji ma kani? (3) Wacopo lubo nenedi kite ma Yehova giku Wode gimio ko twiny?\nMUNGU TWINYOWA KU MER\n5. I yo ma kani ma twiny pa Yehova nyutho nia emaruwa?\n5 Yehova tirowa, eponjowa man etendowa, pilembe emaruwa. Ebemito wabed ku mer ma ceng’ini kude man wakwo rondo ku rondo. (1 Yoh. 4:16) Enywaruwa ngo man ecayuwa de ngo. (Rie. 12:18) Yehova neno akeca kite mwa ma beco man eweko wabed agonya. Twiny ma wanwang’u niai i Biblia, i girasoma mwa, i bang’ junyodo mwa, kunoke i bang’ judong cokiri nyutho andha nia Yehova umaruwa. I andha, ka judong cokiri gibetwinyowa ku yoo man ku mer pi kosa moko, ma nyo fodi wan de wanyang’ ungo pire, eno nyutho andha nia gibelubo lapor mi mer pa Yehova.—Gal. 6:1.\n6. Twiny nyutho mer pa Mungu nenedi, kadok nwang’u twinyne uketho ng’atini ubayu rwom pare de?\n6 Saa moko twiny copo bedo ngo kende kende nimio juk. Ka ng’atu moko utimo dubo ma lee, ecopo bayu rwom m’etie ko i cokiri. Re kadok enwang’u twiny ma kumeno de, asu twinyne nyutho mer pa Mungu. Ku lapor, ecopo konye ning’eyo nia ubekwayu ekoi saa ma lee pi niponjo Biblia, pi ninyamu ie, man pi nirwo. Kan ebetimo kumeno, mer pare ku Yehova copo doko tek. (Zab. 19:7) I ng’ei nindo moko, ecopo dok nwang’u kendo rwom m’elar ebayu. Kadok i saa ma jukoyo ng’atini akoya de, asu eno nyutho mer pa Yehova, pilembe egwoko cokiri i kum timo ma rac pa ng’atune. (1 Kor. 5:6, 7, 11) Bende calu ma twiny pa Mungu utie saa ceke atira, ekonyo ng’atu ma jukoyone ninyang’ nia etimo dubo ma lee. Pieno ecopo loko cwinye.—Tic. 3:19.\nTWINY PA YEHOVA UTIE PI BERO MWA\n7. Cebna ubino ng’a, man kite ma kani ma rac m’umondo i ie?\n7 Pi ning’eyo nia twiny utie lembe ma pire tek, wakewec iwi dhanu ario ma Yehova utwinyo. Ng’atu acel utie Cebna, m’ubino Jaisrael m’ukwo i rundi p’ubimo Hezekia, man m’ucelo ke utie Graham, ma tie umego mi rundi mwa eni. Cebna ubino “jawiot,” copere p’ubimo Hezekia man ebino ku dito ma lee. (Isa. 22:15) Ento Cebna uweko kuhaya umondo i ie, man emito eketh jumange ung’ei nia en re ma pire tek dit. Eroko bende ire liel mi bei ma tek i cana man ebed ewotho ku “magali mi dwong’.”—Isa. 22:16-18.\nKa wanyutho jwigiri man watie ayika niloko paru mwa, Mungu bimio iwa mugisa (Nen udukuwec mir 8 nicidho i 10)\n8. Yehova utwinyo Cebna nenedi, man adwogine ubino ang’o?\n8 Calu ma Cebna umito ebed ku dwong’ ire gire, Mungu ugam umayu dito pare man emie ni Eliakim. (Isa. 22:19-21) Lembe maeno utimere kinde ma Senakerib m’ubimo mir Acur upangu ninyotho Yerusalem. Nindo moko, Senakerib uoro judong askari pare man udul mony ma dit pi ninyayu ndiri i Juyahudi, man pi nicwalu ubimo Hezekia kara etim lembariba kugi. (2 Ub. 18:17-25) Hezekia ugam uoro Eliakim ku jumange ario nirombo ku judong askari maeno. I kind dhanu adek m’eoro, acel ubino Cebna, ma i saa maeca nwang’u etie jagor. Lembuno ubenyutho nia Cebna uponjo nibedo ku jwigiri, lembe de uton ungo i ie, man enwang’u ngo nia dong’ tije mbe. Ento ebino ayika niyio tic ma nok ma jumio ire. Lembe m’unwang’u Cebna copo mio iwa ponji adek.\n9-11. (a) Lembe m’unwang’u Cebna ubemio iwa ponji ma kani ma pigi tek? (b) Lembe ma Yehova utimo ni Cebna romo ketho cwinyi nenedi?\n9 Mi kwong’o, calu ma Cebna ubayu rwom pare, eno ubepoyo wiwa nia, “kuhaya lar wok ni nyoth.” (Rie. 16:18) Saa moko nyo watie ku rwom ma segi i cokiri, man nyo jumange gibeparu nia piwa utie tek nisagu. Ka tie kumeno andha, nyo wabed wanyutho jwigiri de? Nyo wabed wapoi de nia copo ceke ma watie ko, man lembe ceke ma beco ma wabetimo utie nikum Yehova? (1 Kor. 4:7) Jakwanda Paulo umio cimowang’ ma e: “Ayero . . . ni dhanu ceke ma ni i kindwu kubang’gi kubang’gi, ng’atuman ie kud upid pire gire ma sagu ma maku ie pidi; ento ie pid kumeni calu pidoie bedo nger.”—Rum. 12:3.\n10 Mir ario, juk ma tek ma Yehova umio ni Cebna, copo nyutho nia egeno andha nia Cebna copo lokere. (Rie. 3:11, 12) Lembe maeni ubemio ponji ni umego ku nyimego ma gibayu rwom moko ma segi. Kakare nimaku ng’ecwiny man nikun, gicopo nimediri nitimo ni Yehova kud adundegi ceke. Ukwayu ginen twiny calu yo ma Yehova nyutho ko mer. Bende, wiwa kud uwil nia Wegwa bimio sukulia ni dhanu ma gibemediri ninyutho jwigiri. (Som 1 Petro 5:6, 7.) Pieno ka wabenyutho jwigiri man watie calu ulobo ma yom, twiny ma Yehova mio iwa ku mer romo binyowa.\n11 Mir adek, lembe ma Yehova utimo ni Cebna ubemio iwa ponji ma pire tek. Yehova mio twiny i kite ma nyutho nia edagu dubo, man ma nyutho bende nia emaru ng’atu m’utimo dubone. Yehova neno kite ma cuu ma ng’atini utie ko. Dong’ kan itie janyodo kunoke jadit cokiri, nyo icopo lubo lapor pa Yehova saa m’ibemio twiny?—Yud. 22, 23.\n12-14. (a) Jumoko gijolo twiny pa Yehova nenedi? (b) Lembe pa Mungu ukonyo umego moko nenedi niloko paru pare, man matokene ubino ang’o?\n12 Lembe ma rac utie nia jumoko i ng’ei ma ginwang’u twiny, ng’ecwiny mondo i igi, pieno gikoyiri ku Yehova man cokiri de. (Ebr. 3:12, 13) Nyo eno ubenyutho nia ng’atu moko mbe ma romo konyogi? Kumeno ngo! Wakenen lapor p’umego Graham, ma jukejukoyo kud i cokiri man i ng’eye udok udwogo. I ng’ei ma dong’ edwogo, eweko nirweyo man nicidho i coko. E jadit cokiri moko utimo kero nitheyo mer ku Graham, man Graham ukwayu nia giponj Biblia gikude.\n13 Jadit cokiri maeno uyero kumae: “Peko pa Graham ubino kuhaya. Ebed eweco rac ku nying’ judong cokiri ma gitito lembe pare. Kinde ma wacaku ponjo kude Biblia, saa moko wabed wang’io i giragora ma tung’ tung’ iwi kuhaya man iwi matokene. E Graham ucaku nenere gire cuu i kieu ma tie Lembe pa Mungu, man efoyo ngo lembe m’eneno! Lembuno uwodho cegonying’ ma wang’u ijo! I ng’ei m’enyang’ nia kara ‘riu’ mi kuhaya re m’unego wang’e, man peko pare ubino wec m’ebeweco rac ku nying’ umego, e ndhundhu ecaku timo alokaloka. Bende ecaku bino nja i coko mi Jukristu, ecaku miere niponjo Lembe pa Mungu, man nibedo ku ng’iyo mi rwo nja. M’umedo maeno, ecaku telo wi ot pare cuu i thenge mi tipo; e lembuno unyayu mutoro ma lee i dhaku kud awiya pare ceke.”—Lk. 6:41, 42; Yak. 1:23-25.\n14 Jadit cokirine umedo kumae: “Nindo moko, Graham uyero ira lembe m’umulo adundena, ewacu kumae: ‘Ang’eyo lemandha pi oro ma dupa, man abed atimo bende tic pa jayab yo. Re eni kan acopo yero ma jiji mbe nia andhandha amaru Yehova.’” I ng’eye nyanok, Graham ucaku konyo nimio mikro i coko, man efoyo lee dit rwom maeno. Jadit cokirine uyero kumae: “Lapor pare uponja nia ka ng’atini ujwigere i wang’ Mungu man ejolo twiny, enwang’u mugisa ma lee!”\nLUB LAPOR PA MUNGU MAN PA KRISTU KINDE M’IBEMIO TWINY\n15. Wacikara nitimo ang’o kara twiny ma wabemio ubed ku matoke ma cuu?\n15 Ka wabemito wadok juponji ma beco, wacikara mi kwong’o nilar ponjara cuu. (1 Tim. 4:15, 16) Kumeno bende, ka Yehova ung’iyi nitwinyo jumange, icikiri ninyutho jwigiri man niweko en re m’etel wii i kwo peri. Ka jumange gineno nia ibed ijwigiri, gibinyutho iri woro man gibibedo ayika nijolo telowic man juk m’ibemio. Wakenen lapor pa Yesu.\n16. Lapor ma cuu mi twiny man mi ponji pa Yesu romo ponjowa nenedi?\n16 Yesu ubedo wor ni Won saa ceke, kadok kinde ma ninyutho worone ubino tek de. (Mat. 26:39) Epoyo wi juwinj pare nia lembe m’ebeponjo man rieko pare uai i bang’ Won. (Yoh. 5:19, 30) Yesu ubed ujwigere man ebino wor; lembuno uketho ebedo japonji ma tie ku ngisi. Dhanu m’atira gibed gifoyo nibedo karacelo kude. (Som Luka 4:22.) Wec ma tie ku kisa ma Yesu ubed uweco umio kero ni dhanu ma cwinygi tur man ni dhanu m’uvoc. (Mat. 12:20) Ebed etwinyo jukwenda pare i ayi ma yoo man ku mer, kadok i saa ma nwang’u ng’ecwiny copo nege i ie de, ku lapor kinde ma gibino piemiri nia ng’a m’i kindgi ma dit nisagu.—Mk. 9:33-37; Lk. 22:24-27.\n17. Kite ma kani ma bikonyo judong cokiri nigwoko cokiri cuu?\n17 Saa ceke ka judong cokiri gibemio twiny m’ucungo iwi Biblia, ubekwayu gilub lapor pa Kristu. I kite maeno re ma gibinyutho nia gibemito niweko Mungu man Wode re ma gitel wigi. Jakwenda Petro ukiewo kumae: “Wukwai udul pa Mungu ma ni i kindwu, wunen wigi de, ma jukucukowu acuka ngo, ento ni kum avane m’unegowu, calku yeny ma Mungu yenyo; kadi kum kuloka ma rac de ngo, endre ku pidoic ma yot, kadi kud wurwodh arwodha wi ju ma jukethowu i wigi, endre wukethru ni por ni udul.” (1 Pet. 5:2-4) Judong cokiri ma gitie ayika ninyutho woro ni Mungu man ni Kristu, gibinwang’u mugisa gin gigi ku ju ma gibeneno wigi de.—Isa. 32:1, 2, 17, 18.\n18. (a) Yehova ubekwayu nia junyodo gitim ang’o? (b) Mungu konyo junyodo nenedi?\n18 Junyodo giromo mio twiny man ponji nenedi? Yehova ung’olo ni wego kumae: ‘Kud wunyai ng’ecwiny i nyithindho mu: endre wutunggi i ponji (twiny) man juk pa Yehova.’ (Ef. 6:4) Nyo ponji man twiny pigi tie tek andha? Lembrieko 19:18 unyutho nia ka junyodo gibetwinyo ngo awiya migi, awiyane gicopo tho i kosa mi junyodo. Yehova umio rwom mi twinyo awiya ni junyodo. Tek gitimo ngo kumeno, gibiwodho wel ire! (1 Ub. 3:12-14) Ka junyodo gibekwayu kony i bang’ Yehova nikadhu i rwo, man gibeweko Lembe pare man tipo pare maleng’ re m’utel wigi, ebimio igi rieko man kero ma gitie ku yenyne.—Som Yakobo 1:5.\nWAPONJ KITE MA WABIKWO KO KU KWIOCWINY\n19, 20. (a) Mugisa ma kani ma wanwang’u ka wajolo twiny? (b) Wabiponjo lembe ma kani i thiwiwec m’ulubo?\n19 Ka wabejolo twiny pa Mungu man wabelubo kite ma Yehova giku Yesu gimio ko twiny, wabinwang’u mugisa dupa dit. Juruot mwa man cokiri bende bibedo ku kwiocwiny, man ng’atuman binwang’ere nia jumare, pire tie tek man etie museme. Eno ceke fodi tie nyathin abila mi kwiocwiny man anyong’a ma wabinwang’u rondo ku rondo. (Zab. 72:7) Twiny pa Yehova ubeyikowa pi kwo ma wabikwo ko rondo ku rondo i acel ku kwiocwiny, calu juruot ma Yehova re ma tie Wegone. (Som Isaya 11:9.) Ka wabepoi pi lembe maeno, wabineno nia kara andha twiny utie yo ma ber mandha ma Mungu nyutho ko mer pare iwa.\n20 I thiwiwec m’ulubo, wabiponjo lembe dupa iwi twiny ma wacopo nwang’u i ot man i cokiri. Wabing’eyo kite ma waromo kwerara ko giwa. Wabing’eyo bende kite ma waromo urara ko i kum lembe ma copo mio iwa can lee nisagu twiny moko ci ma wacopo nwang’u.\n^ par. 4 Verse mir 13 (NW): “Ma wabekio ko genogen mi mugisa man nyuth mi dwong’ pa Mungu ma dit man Jalar mwa Yesu Kristu.”


Kite mi pidho i iwa mer ni Mungu man ni wedi mwa\nBuku mi coko mi Kwo man tic mwa mi Jukristu | Dwi mir 3 2018\nKadok tin wa Jukristu watie ngo i the Cik pa Musa, re cik ario ma dongo m’usagu zoo m’i ie, niwacu nimaru Mungu man nimaru wedi mwa, ucoko lembe ceke ma Yehova ubekwayu i bang’wa. (Mt 22:37-39) Mer maeno walage ngo alaga. Ukwayu wapidhe apidha i iwa. Nenedi? Yo acel ma pire tek utie nwang’u wabesomo Biblia kubang’ ceng’. Kinde ma wabesomo iwi kite ma tung’ tung’ pa Mungu i Biblia, waneno “bero pa Yehova.” (Zb 27:4) Lembuno ketho mer ma wamaru ko Yehova medere ameda man paru mwa de gam rombo ku pare. Eno ke docwaluwa niworo cik pare, m’uketho i ie ninyutho mer ma jutwoniri ko gijo pi jumange. (Yh 13:34, 35; 1Yh 5:3) Ibinwang’u piny e, juk adek ma copo konyi kara ifoy ku som peri mi Biblia:\nTii ku paru peri, man miiri zoo i somne. Keketh nia ka nwang’u ini keca saa nica, ang’o m’icopo nineno, niwinjo, man ning’wiyo? Ecicopere nia ju ma juweco pigi i somne giwinjiri nenedi?\nBed isom i ayi ma tung’ tung’. Icopo timo kumae: Nisomo ku dwal ma tek, kunoke niwinjo som ma jumaku con nwang’u ibelubo i Biblia peri. Icopo somo iwi ng’atu moko ma Biblia uweco pire kunoke iwi lembe moko mi Biblia kakare nisomo nzii. Ku lapor, icopo tio ku Guide d’étude de la Parole de Dieu, thenge mir 4 kunoke mir 16, pi ninyang’ iwi lembe m’ibesomo iwi Yesu. Icopo somo niai kud i Biblia thek ma juwodho giragora ma kubang’ ceng’ kud i ie. Icopo bende nisomo buku mi Biblia nimakere ku oro ma jukiewogi i ie.\nSom i ayi m’icopo nyang’ ko ma ber. Kakare nisomo thek dupa ku bang’ nindo kende kende pi nidaru som mi Biblia, etie ber m’usagu nisomo kadok thek acel kende kubang’ ceng’ ma nwang’u ibenyang’ ma ber man ibenyamu i lembe m’ibesomone. Nyang’ i kum lem m’ubino kadhu saa nica. Ng’ii i lembe ceke ma poto poto. Tii ku kart man som verse mange m’uweco iwi lem ma rom. Tim sayusac iwi lembe kadok acel m’inyang’ ungo i ie. Ka copere, mak saa ma rom m’isomo ko Biblia pi ninyamu i lembe m’isomone.\nYenga mi nindo 5-11, dwi mir 3\nLONYO MA NWANG’ERE I LEMBE PA MUNGU ‘Ng’atu ma tek uyenyo ebed dwong’ i kindwu, ecikere nitimo iwu’\nYenga mi nindo 12-18, dwi mir 3\nLONYO MA NWANG’ERE I LEMBE PA MUNGU Wor cik ario ma dongo m’usagu zoo\nKWO MI JUKRISTU Kite mi pidho i iwa mer ni Mungu man ni wedi mwa\nYenga mi nindo 19-25, dwi mir 3\nLONYO MA NWANG’ERE I LEMBE PA MUNGU Mediri nibedo m’ibekiyo i thenge mi tipo i nindo maeni mi kajikceng’\nKWO MI JUKRISTU Ajiki mi ng’om maeni ma rac udhingo ma gwei\nYenga mi nindo 26, dwi mir 3–nindo 1, dwi mir 4\nLONYO MA NWANG’ERE I LEMBE PA MUNGU Wumeduru nikiyo\nKWO MI JUKRISTU Wamed bodho mwa i tic mi rweyo lembanyong’a—Wanyuth ni ng’atu ma waponjo kude Biblia kite m’eromo yiko ko ponji\nText Yore ma tung' tung' mi toko jemni mir elektronik BUKU MI COKO MI KWO MAN TIC MWA MI JUKRISTU Dwi mir 3 2018\nBUKU MI COKO MI KWO MAN TIC MWA MI JUKRISTU Dwi mir 3 2018


WKan Icidho i Coko Mwa mi Jukristo Ibiwok Nwang’u Ang’o?\nDhanu ma pol giweko nicidho lubo ponji mi dini moko ci, kum ka gicidho ginwang’u ngo telowic mandha mi tipo kadok juk moko mandha pi peko migi. Ento, pirang’o ukwayu idikiri i coko mi Jukristo ma Jumulembe pa Yehova? Ibiwok nwang’u ang’o kuca?\nIbinwang’u mutoro mi bedo i kind dhanu m’umeri man m’udieng’ piri. I rundi mi jukwenda, Jukristo gibino ku cokri man gibed gitimo coko pi niworo Mungu, niponjo giragora man niketho cwinygi i kindgi. (Juebrania 10:24, 25) Calu gibed ginyutho mer i kindgi, ginwang’iri nia gitie i kind jurimo mandha, niwacu umego ku nyimego migi mi tipo. (2 Jutesaloniki 1:3; 3 Yohana 14) Wan bende walubo lapor migi man wanwang’u mutoro ma romrom ku migi.\nIbinwang’u bero mi ponjo nitio ku cik mir ukungu mi Biblia i kwo peri. Calu i rundi ma con,dhanu ma co, mon man awiya, ceke gicokiri karacelo. Juponji m’uromo pire gitio ku Biblia pi nikonyowa nineno kite ma wacopo nitio ku cik mir ukungu mi Biblia i kwo mwa ma kubang’ ceng’. (Poi mi Cik 31:12; Nehemia 8:8) Dhanu ceke copo ting’o cing’gi pi nikoro wec man dhanu ceke copo niwer, kum theng coko maeno moko tie ma juwer i ie man ma jukwayu dhanu uweci i ie. Eno tie kakare mi nyutho genogen mwa kamaleng’.—Juebrania 10:23.\nIbinwang’u Mugisa mi bedo ku yioyic ma tek i bang’ Mungu. Jakwenda Paulo uyero ni cokri acel mi rundi pare kumae: “Ava nenowu benega dit, . . . Kara an ku wun de wajukra i kumwu, ng’atuman kum yioyic pa wadi man kum pa wadi, mu ku para de.” (Jurumi 1:11, 12) Nicokiri karacelo ku juyic wadwa kubang’ ceng’ ne, ketho yioyic mwa doko tek man teng’owa bende ni medirwa asu asu nikwo ayi kwo m’urombo ku cik pa Mungu.\nPirang’o ngo ikeicidhi nidikiri i coko mi cokri mwa mi nindo m’ubino kara in giri ikeinen ku weng’i giri lembe nini ceke? Jubijoli kud amora. Coko mwa ceke utie mi mananu, jukwayu ngo nia ibol thier.\nCoko mwa mi cokri lubo lapor makani?\nBero makani ma wacopo nwang’u wan giwa ka wacokra i coko mi Jumulembe pa Yehova?\nKan imaru ing’ei kite ma ot ker mwa tie ko iwang’ ni dikiri i coko mwa moko, kwai Jamulembe acel pa Yehova uteri icidh iliew.\nCoko mi Jumulembe pa Yehova\nNwang’ kaka coko mwa man kite ma waworo ko Mungu.


Dhanu ma mio ku berocwinygi gitie jumutoro | Mi ponji\nOtkur ma Wiw—Mi ponji | Dwi mir 8 2018\nDhanu ma mio ku berocwinygi gitie jumutoro\n“Mio en e mugisa ma sagu gamu.”—TIC 20:35.\nWER: 76, 110\nIROMO DWOKO NENEDI?\nLembang’o m’ubenyutho nia dhanu ceke copo bedo weg berocwiny?\nTic mi lembanyong’a mio iwa mutoro nenedi?\nThelembe ma kani mi Biblia m’ubecwaluwa nitimo bero?\n1. Ang’o m’ubenyutho nia Yehova tie won berocwiny?\nI WANG’ nicaku cwic, Yehova ular ubedo kende. I ng’eye eng’io nia emii giramia mi kwo ni giracwia ma riek i polo man iwi ng’om. Yehova, “Mungu ma jamugisa” niwacu ma jamutoro, bemaru nimio giramia ma beco ni dhanu. (1 Tim. 1:11; Yak. 1:17) Ebemito wan de wabed jumutoro, pieno ebeponjowa kara wanyuth berocwiny.—Rum. 1:20.\n2, 3. (a) Pirang’o wabedo ku mutoro ka wamio ni jumange? (b) Wabiponjo lembang’o i thiwiwec maeni?\n2 Mungu ucwio dhanu i ayi pare. (Tha. 1:27) Eno ubenyutho nia Yehova ucwiowa ku kite ma tung’ tung’ ma en de etie ko. Kara wabed ku mutoro mandha, man wanwang’ mugisa pare, wacikara nilubo lapor pare. Ubekwayu wadieng’ pi yeny mi jumange, man wabed dhanu ma mio ku berocwiny. (Flp. 2:3, 4; Yak. 1:5) Pirang’o? Pilembe Yehova ucwiowa ku kite maeno. Kadok waleng’ ungo de, asu wacopo lubo lapor pa Yehova man nitimo bende bero ni jumange.\n3 Kawoni wabiweco iwi ponji moko ma Biblia ubemio iwa iwi berocwiny. Wabiponjo bende thelembe m’uketho anyong’a nego Yehova ka wabetimo bero. Bende, wabineno nia berocwiny copo konyowa nenedi nitimo tic ma Yehova umio iwa, man wabing’eyo thelembe m’uketho wabedo ku mutoro ka wabenyutho berocwiny. M’umedo maeno, wabineno nia pirang’o ukwayu wamedara nitimo bero ni jumange.\nANYONG’A NEGO YEHOVA KA WABEMIO NI JUMANGE\n4, 5. Yehova giku Yesu ginyutho berocwiny nenedi, man pirang’o wacikara nilubo lapor migi?\n4 Yehova ubemito walub lapor pare, pieno anyong’a nege ka wabemio ni jumange. (Ef. 5:1) Ebemito bende dhanu gibed jumutoro. Lembe maeno unen kamaleng’ i kite m’ecwio kowa i ayi mir udu. M’umedo maeno, ecwio ng’om ma leng’, man ecwio piny ceke m’iwi ng’ombe, kara wabed ku mutoro. (Zab. 104:24; 139:13-16) Pieno ka wabeketho jumange de gibed ku mutoro, Yehova nwang’u yung.\n5 Yesu bende uweko iwa lapor ma ber mi nyutho berocwiny. Eyero kumae: “Wod dhanu bino ya jutim ire ngo, ento kara etim, emi kwo pare de ni gony mi dhanu dupa.” (Mat. 20:28) Jakwenda Paulo de uketho cwiny Jukristu kumae: “Dong’ pidoic maeni e m’ubed i iwu, ma yang’ ubedo i Kristu Yesu bende . . . ewenjre gire, edong’ egamu kum ng’eca re.” (Flp. 2:5, 7) Pieno, ng’atuman m’i kindwa copo penjere kumae: ‘Nyo acopo timo tego nilubo batiend Yesu ceng’ini ceng’ini akeca?’—Som 1 Petro 2:21.\n6. Kpawa pa Jasamaria ma cwinye leng’ ubemio iwa ponji ma kani? (Nen cal mir acaki.)\n6 Anyong’a nego Yehova ka wabelubo lapor pare man pa Yesu. Walubo lapor migine, nwang’u wabedieng’ pi dhanu mange man nwang’u wabesayu ayi ma wakony kogi. Pi ninyutho nia eno tie lembe ma pire tek akeca, Yesu ukoro kpawa pa Jasamaria moko ma cwinye leng’. (Som Luka 10:29-37.) Eponjo julubne nia gicikiri nikonyo jumange m’umbe nineno nia gi jukani, kunoke gi dhanu ma kani. Nyo ibepoi i kum thelembe m’uketho Yesu ukoro kpawa maeno? Ekoro kpawane pilembe Jayahudi moko ubin upenje kumae: “Wada en e ng’a?” Lembe ma Yesu udwoko ire ubeponjowa nia ka wamaru wanyai anyong’a i Yehova, wan de wacikara nitimo bero calu Jasamaria maeno.\n7. Wacopo nyutho nenedi nia lembe ma Yehova ubekwayu watim utie ber nisagu? Kekor.\n7 Thelembe mange m’ucwaluwa nitimo bero utie lembe m’ugam utimere i podho mir Eden. Sitani uloko nia Adamu giku Eva gibibedo kud anyong’a ka gituro cik pa Yehova, man ka gidieng’ pigi kendgi. De andha Eva udieng’ pire kende uketho emito ebed ve Mungu. Adamu de udieng’ pire gire, man emito enyai anyong’a i Eva kakare ninyayu anyong’a i Mungu. (Tha. 3:4-6) Matoke mi lembe ma gitimo ubino rac magwei. Eno ubenyutho kamaleng’ nia ng’atu moko mbe ma copo nwang’u anyong’a kan ebedieng’ kwa pire gire. Re ka wabedieng’ pi jumange, man watimo igi bero, nwang’u wabenyutho nia lembe ma Yehova ukwayu watim utie ber nisagu.\nTIM TIC MA MUNGU UMIO IWA\n8. Nwang’u Adamu giku Eva gicikiri nidieng’ pi jumange. Pirang’o?\n8 Kadok Adamu giku Eva gibino kendgi i podho mir Eden de, re nwang’u asu gicikiri nidieng’ pi dhanu mange. Pirang’o? Yehova ugam umio igi tic ma gitim. Ewacu nia ginyol, ginyai gipong’ ng’om man gidwoke ni paradiso. (Tha. 1:28) Nwang’u Adamu giku Eva gicikiri nidieng’ pi bero mir awiya ma gibinyolo, calu ma Yehova de umito nia gin ceke gibed kud anyong’a. Nwang’u gin ceke gibecitimo tic karacelo pi niketho ng’om zoo udok ni paradiso. Eno ubino tic ma lee dit!\n9. Nwang’u dhanu gibecinwang’u mutoro saa ma gibedwoko ng’om udok ni paradiso. Pirang’o?\n9 Nwang’u dhanu ma gimbe ku dubo gibecitimo bende tic karacelo ku Yehova kara gidwok ng’om ni paradiso, man kara yeny pa Mungu utimere. I ayi maeno re ma nwang’u gicopo mondo i yom pa Mungu. (Ebr. 4:11) Kepar kite ma nwang’u tic maeno copo mio ko igi mutoro! Nwang’u Yehova ubemio igi mugisa lee mandha, pilembe gidieng’ ungo kende kende pi bero migi gigi, ento gidieng’ pi jumange bende.\n10, 11. Ang’o ma bikonyowa nirweyo lembanyong’a man niketho dhanu udok julub?\n10 Tin, Yehova umio iwa tic ma segi m’ukwayu watim. Ebemito warwei lembanyong’a ni dhanu man waketh gidok julub. Kara tije utimere ma ber, ukwayu wadieng’ pi dhanu mange. I andha, lembe ma copo konyowa nitimo tic maeno utie kende kende mer ma wamaru ko Yehova, man ma wamaru ko dhanu.\n11 Jakwenda Paulo uyero nia en ku Jukristu mi rundi ma kwong’a gibino ‘jutic ma gitimo karacelo ku Mungu,’ pilembe gibed girweyo man gibed giponjo lemandha ni dhanu. (1 Kor. 3:6, 9) Tin, wan de wacopo timo ‘karacelo ku Mungu,’ nwang’u wabemio saa mwa, tego mwa, man jamcingwa ku berocwinywa pi nitimo tic ma Mungu umio i korwa. Eno utie rwom ma dit mandha!\nIbinwang’u mutoro ma lee dit kan ibekonyo dhanu ging’ei lemandha (Nen udukuwec mir 12)\n12, 13. Mugisa ma kani ma wanwang’u ka wabeketho dhanu udok julub?\n12 Wanwang’u anyong’a ma lee dit ka wabemio saa mwa man tego mwa i tic mi rweyo lembanyong’a. Umego ku nyimego ma dupa ma gitelo wi ponji mi Biblia giyero kumeno. Anyong’a negowa lee dit ka ju ma waponjo kugi Biblia gibenyang’ cuu i lembe ma Biblia ubeponjo iwa, ka yioyic migi ubedoko tek, ka gibetimo alokaloka i kwo migi man ka gibeyero lembe ma giponjone ni dhanu mange. Yesu de anyong’a unege lee dit kinde ma jurwei 70 m’eoro “gidwogo ku mutoro,” pilembe ginwang’u adwogi ma ber i lembanyong’a.—Lk. 10:17-21.\n13 Umego ku nyimego mwa m’i wang’ ng’om ngung’ ginwang’u anyong’a, ka gibeneno kite ma lembe mi Biblia ubemulo ko adunde dhanu, man ubeloko ko kwo migi. Ku lapor, nyamego moko ma jamusuma ma nyinge Anna * ugam umito etim lee dit ni Yehova. Pieno, eai kud i Europe, edok kaka ma yeny mi jurwei tie lee i ie. Ekoro kumae: “Kakeni, ninwang’u ponji mi Biblia utie yot, man amaru lembene. Bende, tic para mi rweyo lembanyong’a mio ira mutoro lee mandha. Kan adok i pacu, aparu pi dhanu m’aponjo kugi Biblia, pi peko migi man adieng’a migi. Pieno, abedo mbe ku saa mi dieng’ akeca i kum peko para. Asayu yore m’acopo ketho ko cwinygi, man m’acopo konyo kogi. Ang’eyo andha nia ‘mio en e mugisa ma sagu gamu.’”—Tic. 20:35.\nKa waberweyo ni dhanu mi teritwar mwa kubang’ dhugola, nwang’u wabemio igi kaka mi winjo lembanyong’a mi Ker (Nen udukuwec mir 14)\n14. Icopo timo ang’o kara inwang’ mutoro i tic mi lembanyong’a kadok jubewinji ngo de?\n14 Kadok dhanu gibewinjowa ngo kinde ma waberweyo de, asu wacopo bedo ku mutoro pilembe wabemio igi kaka mi winjo lembanyong’a. Yehova ubekwayu watim lembe ma rom m’egam ekwayu jabila Ezekiel utim. Eyero ire kumae: “Ibiyero lembe para igi, kadok gibiwinjo, kadi kadok gibiwinjo ngo.” (Eze. 2:7; Isa. 43:10) Pieno, kadok dhanu giwinjowa kunoke ngo de, Yehova neno kero ma wabetimo. (Som Juebrania 6:10.) Umego moko ukoro pi tic mi rweyo lembanyong’a kumae: “Wapidho, wakwoyo pii, man warwo ku genogen ma nia Yehova biketho edongi.”—1 Kor. 3:6.\nLEMBE MA COPO MIO IWA MUTORO\n15. Nyo wacopo timo bero kende kende ka jubefoyowa? Kekor.\n15 Yesu ubemito watim bero ni jumange, kara wanwang’ mutoro. Tek wabetimo kumeno, jumange de bitimo bero iwa. Eno re m’uketho ewacu kumae: “Wumi, e ka jubimio iwu; mukero ma ber, ma jucung’o ie, ma juyenge de, ma jukonjo pong’ hau, gibimio i korwu. Kum ku mukero ma wuporo ko jubiporo ko iwu bende.” (Lk. 6:38) I andha, dhanu moko bifoyi ngo pi berocwiny m’ibetimo. Re kadok gibefoyi ngo de, mediri asu nitimo bero. Ing’eyo ngo nia bero acel kende m’itimo copo wodho cegonying’ ma rukani.\n16. Berocwiny mandha utie berocwiny ma nenedi?\n16 Dhanu ma gitimo berocwiny mandha, gikuro ngo nia judwok kawang’e. Yesu uwacu kumae: “Kan itimo agba, lwong’ jucan, ku weg abala mi bot, ku weg abala mi tielo ku ju ma abinga: e mugisa bikwenyi: kum gin moko mbe kugi ma gicul kawang’e.” (Lk. 14:13, 14) Bende, Biblia uyero nia, “ng’atu ma wang’e ni woko mugisa bikwanye,” man emedo nia, “mugisa ni ng’atu m’upido pi jacan.” (Rie. 22:9; Zab. 41:1) Wacikara nitimo bero ni jumange, pilembe wabemito wakonygi.\n17. Wacopo timo ang’o mange kara wabed kud anyong’a?\n17 Kinde ma Paulo udok iwi wec pa Yesu ma nia “mio en e mugisa ma sagu gamu,” ebino weco ngo kende kende pi giki mi kum. Gin mange ma wacopo mio ni dhanu utie tielocwiny, juk mi Biblia, man kony. (Tic. 20:31-35) Nikadhu kud i wec man timo pare, Paulo uponjowa nia pire tie tek nimio saa mwa, kero mwa pi nikonyo dhanu mange, nidieng’ pigi, man nimarugi.\n18. Jururieko ma dupa giwacu lembang’o iwi timo bero?\n18 Jururieko ma giponjo lembe iwi kura mi dhanu, ginwang’u bende nia ka dhanu gibemio ni jumange gibedo ku mutoro. Girasoma moko mi ng’om de ukoro nia dhanu beyero ya ginwang’u anyong’a lee dit i ng’ei ma gitimo bero ni jumange. Jururiekone giyero nia, ka wabekonyo dhanu mange, wanwang’u nia kwo mwa utie ku thelembe. Pieno, giwacu nia kara kum ng’atini ubed ma leng’ man ebed ku mutoro, ukwayu ebed ekony jumange. Wacopo zungo ngo lembe ma giyero, pilembe Yehova ma Jacwic mwa uwacu nia ka wabemio ni dhanu mange, wabibedo ku mutoro.—2 Tim. 3:16, 17.\n19, 20. Pirang’o ibemito itim berocwiny?\n19 Ka dhanu ma wabekwo kugi gibedieng’ kende kende pigi gigi, ecopo bedo iwa tek nitimo bero ni jumange. Ento Yesu upoyo wiwa nia cik ario ma dongo m’usagu zoo, utie nimaru Yehova kud adunde mwa, ku ng’eyong’ec mwa, ku pidoic mwa, man ku tego mwa ceke, man nimaru jumange calu wan giwa. (Mk. 12:28-31) I thiwiwec maeni, waponjo nia dhanu ma gimaru Yehova gilubo lapor pare. Yehova giku Yesu ginyutho berocwiny. Gibemito wan de walub lapor migi pilembe ging’eyo nia ka watimo kumeno, wabinwang’u anyong’a mandha. Tek wabetimo gin ma Mungu ubekwayu watim, man wabetimo bero ni jumange, wabimio yung ni Yehova man wan ku dhanu mange de wabinwang’u konyne.\n20 M’umbe jiji, ibetimo kero ninyutho berocwiny man nikonyo jumange, asagane umego ku nyimego. (Gal. 6:10) Kan ibemediri nitimo kumeno, dhanu bifoyi man gibimeri, e ibibedo jamutoro. Biblia uwacu kumae: “Ng’eyong’ec ma mio piny bicwe; man ng’atu ma kwoyo pi jubikwoyo pi i wie bende.” (Rie. 11:25) I kwo mwa ma kubang’ ceng’ man i tic mi lembanyong’a, wacopo nyutho berocwiny, man wacopo dieng’ pi dhanu mange i ayi dupa. I thiwiwec m’ulubo, wabineno ayine moko.\n^ par. 13 Juloko nyinge.\nNyo ilar inyang’ cuu?\nKud iwek nen mi wang’ uwondi\nKPAWA MI KWO Akeco nia abikonjo ngo cinga\nTim tic karacelo ku Yehova kubang’ ceng’\nMwonyolembe hai ketho waciro ku genogen\nNIAI KUD I KAKANPINY MWA Kite ma kodhi mi Ker upodho ko wang’ ma kwong’a i Portugal\nText Yore ma tung' tung' mi toko jemni mir elektronik OTKUR MA WIW—MI PONJI Dwi mir 8 2018\nDwi mir 8 2018\nOTKUR MA WIW—MI PONJI Dwi mir 8 2018